Пахтакор тумани ҳокимининг тадбиркорларга мурожаати » Пахтакор тумани ҳокимлиги расмий сайти\nПахтакор тумани ҳокимлиги » Янгиликлар » Пахтакор тумани ҳокимининг тадбиркорларга мурожаати\n23 ноябрь 2019 йил\nПахтакор тумани ҳокими Бабаев Шукурулло Хабибуллаевичнинг тадбиркорларига мурожаати!\nБугунги кунда туман аҳолисини яшаш шароитини янада яхшилаш, тадбиркорликни ривожлантириш орқали туманимиз иқтисодий салоҳиятини ошириш, фуқароларнинг ишбилармонлик ва фаол тадбиркор бўлишлари учун барча ҳуқуқий асос ва шароитлар яратилди.\nТуман аҳолиси ва жамоатчилик тадбиркорлар томонидан ҳамма соҳаларда амалга оширилаётган ишларни кузатиб бормоқда.\n“Фаол тадбиркор” деганда, биз авваламбор рақобатбардош маҳсулот ишлаб чиқаришда, янги иш ўринларини яратишда, туманимиз аҳолисига наф келтирадиган ишбилармон инсонларни тушунамиз.\nТадбиркорлик - бу инновацион ва замонавий ёндашувлар, илғор технология ва бошқарув усуллари асосида ташкил этиладиган иқтисодий йўналиш сифатида тараққиёт ва ривожланиш омилига айланиб бормоқда.\nҲозирги кунда тадбиркорлар кундан-кун жамиятимизнинг етакчи кучига айланиб бормоқда.\nЎзбекистон Республикаси Президенти Шавкат Миромонович Мирзиёев раҳбарлигида 2019 йил 7 ноябр куни ўтказилган видео селектор йиғилишида “Бундан буён тараққиёт ва фаровонликка фақатгина тадбиркорликни ривожлантириш ва қўллаб қувватлаш орқали эришиш мумкин” деган фикр илгари сурилди. Туманимизда кичик бизнес ва тадбиркорликни ривожлантириш, соҳа субъектларини ҳар томонлама қўллаб-қувватлаш бўйича янги тизим яратилмоқда. Бу ишларни амалга ошириш йўлида кўплаб бюрократик тўсиқлар бартараф этилмоқда. Туманимиз тадбиркорлари бундай шарт-шароит ва имтиёзлардан руҳланиб ўз фаолиятларини кенгайтириб янги иш ўринларини яратмоқдалар. Буларга биз фақат офарин деймиз холос.\nМухтарам Юртбошимиз тадбиркорларга ҳеч бир тўсиқсиз фаолият юритишига барча барча имкониятларни яратиб қўйдилар. Жойларда Бош вазир қабулхоналарини ташкил этилиши бунга мисол бўла олади. Бирон бир тадбиркорнинг мурожаати назардан четда қолиб кетмайди. Барча мурожаатлар ўрганиб чиқилади ва ечим ижобий ҳал этилиши таъминланади.\nМасалан: Бош вазир қабулхонасига шу вақтга қадар тушган мурожаатлар\n108 тани ташкил этган, 91 таси ижобий ҳал қилинган. “Тадбиркорларни қийнаётган иккита муҳим масала бор. Бу - ер ажратиш ва кредит беришдир.\nКредит бериш тизими ҳам соддалаштирилиб (вилоят, республика банклари ваколатларини тумандаги банкларга бериш орқали), ортиқча қоғозбозлик ва сарсонгарчиликларга барҳам берилади.\nБугунги кунгача 1128 та кичик бизнес субъектлари фаолият юритмоқда.\n2020 йилда уларнинг сони кўпайиши кутилмоқда. Айниқса оилавий тадбиркорлик кенг тус олмоқда.\nТуманимизда 2019 йил давомида жами қиймати 223,9 млрд.сўмлик 28 та инвестиция лойиҳалари фойдаланишга қабул қилинди. Натижада 406 нафар янги иш ўринлари яратилди.\nҲудудий дастурлар доирасида 2020 йилда жами қиймати 896 млрд. 807 млн. сўм бўлган 16 та инвестиция лойиҳаларни амалга оширилиши натижасида\n235 нафар янги иш ўринларини яратиш таъминланади.\nШунингдек туманда 3 та йирик саноат корхоналари ишга туширилиб, 755 та янги иш ўринлари яратилди.\nЖорий йил давомида 2 та йирик янги хорижий инвестиция иштирокида корхоналар ишга туширилмоқда. Булар:\n- “WORLD TRADING COMPANY” МЧЖ томонидан қиймати\n2 млн. 585 минг АҚШ доллар бўлган, автомобилларга антифриз, хаво фильтрлари, юқори вольтли симлар ишлаб чиқариш ва ишлатилган техник ҳамда мотор мойларини тозалаб, қайта ишлашни ташкил этиш;\n- “Silverleafe BMB Agro Trade Group” МЧЖ ҚК томонидан қиймати\n17 млн. 515 минг АҚШ доллар бўлган, қишлоқ хўжалик техникалари, сувни икки баробарга тежаш имконини берувчи ирригация тизими ва пахта толасини қайта ишлашни ташкил этиш;\nАйни дамда туманда кластер ривожлантиришга катта аҳамият берилмоқда. Жумладан, “Silverleafe BMB Agro Trade Group” МЧЖ ҚК томонидан пахтачилик агро кластери ташкил этилган. 2020-2023 йилларда кластер тизимини янада ривожлантириш кўзда тутилган.\nБугундан бошлаб тадбиркорликка кўмак берувчи масъул идоралар, 4 та сектор раҳбарлари “Ҳар бир тадбиркорга ҳар томонлама ёрдам бериш” мезони асосида иш фаолиятимизни ташкил этамиз. Ҳар бир идора раҳбарининг кун тартибидаги устивор вазифаси-тадбиркорлар билан бевосита мулоқат қилиш, уларнинг дардини эшитиш ва муаммоларини ҳал килишдан иборат бўлади. Эндиликда тадбиркорлар жамиятда энг асосий етакчи кучга айланиб, барча маҳаллий давлат идоралар фаолиятига баҳо бериш ҳамда уларнинг фаолияти, энг аввало, тадбиркорларнинг манфаатларига хизмат қилиш устидан таъсирчан жамоатчилик назоратини ўрнатадилар.\nБугун биз бир нарсани чуқур англашимиз керак, ҳар бир лойиҳа–бу туманимиз келажаги ва аҳолимиз фаровонлигининг кафолатидир. Туманда 4 та сектор раҳбарлари, барча бўғиндаги бошқарув ва назорат органлари тадбиркорликнинг ривожланишига халақт бераётган тўсиқларни бартараф этиш ҳамда ҳар бир ҳудудда тадбиркорликни қўллаб-қувватлашнинг кафолатларини таъминлайди:\n-тадбиркорлик фаолиятига ортиқча аралашувларнинг олдини олиш ва фақат сизларга ёрдамлашиш ишларини амалга ошириш;\n-ҳар бир тадбиркорнинг мулки дахлсиз, тадбиркорнинг мулки тортиб олинмаслиги ёки бузилмаслиги кафолатланади.;\n-Тадбиркорларнинг манфаатларини қўллаб-қувватлаш ва уларга ҳар томонлама бевосита ёрдам бериш таъминланади.\nБирон-бир тадбиркорлик йўналиши бўйича мурожаат қилсангиз биз қабул кунларимизда "Сайёр қабул" ларимизда Пахтакор туманидаги Ўзбекистон Республикаси Бош вазирининг Тадбиркорлар масалаларини кўриб чиқиш қабулхонасига хохлаган бўш вақтингизда мурожаат қилишингиз мумкин.\nСизларга қулайлик яратиш мақсадида туман ҳокимлигининг 72-353-10-57, Пахтакор туманидаги Ўзбекистон Республикаси Бош вазирининг Тадбиркорлар масалаларини кўриб чиқиш қабулхонасининг 72-353-11-33, туман прокуратурасининг 72-353-10-07, туман ички ишлар бўлимининг 72-353-13-52, туман Давлат солиқ инспекциясининг 72-353-13-79"Ишонч телефони"ларига куннинг хохлаган вақтида мурожаат этишингиз мумкин.\nБиз сизларнинг ҳар қандай мурожаатингизга қонуний, ижобий ечим топамиз ва қўллаб-қувватлаймиз!\nБугунги кунда сиз олиб бораётган ишларингиз таҳсинга лойиқдир, шу боис сизлар билан ишлаш, муаммоларингизни ечимини топиш асосий вазифамиз бўлиб қолади.


Theranos асосчиси миллиардер Элизабет Холмс инвесторларни алдаганликда айбланди – Kommers.uz\nМиллиардерлар\t21:10 | 4.1.22\nTheranos асосчиси миллиардер Элизабет Холмс инвесторларни алдаганликда айбланди\nСтартап асосчиси фирибгарлик учун 20 йилгача қамоққа ҳукм қилиниши мумкин.\nTheranos стартапи асосчиси Элизабет Холмс фирибгарликда айбланди. Бу ҳақда Bloomberg хабар берди.\nМаълум қилинишича, Калифорниянинг Сан-Хосе шаҳридаги судялар ҳайъати қон таҳлили ўтказувчи Theranos стартапи асосчиси Элизабет Холмсни фирибгарликда айбдор деб топган. Агар қарор апелляция тартибида бекор қилинмаса, 37 ёшли аёлга 20 йилгача озодликдан маҳрум этиш жазоси хавф солмоқда, бироқ унга анча қисқароқ жазо муддати берилиши ҳам мумкин.\nҚайд этилишича, ушбу суд ишини Калифорния штатининг шимолий округи прокуратураси очган. Холмс бош директор бўлиб ишлаган Theranos компанияси мутлақо самарасиз бўлган қон диагностика технологиясини тарғиб қилиб, мижозларни ҳам, инвесторларни ҳам алдаган.\nСудялар ҳайъати уч ой давомида томонларнинг баёнотларини тинглаган. Холмс 11 та фитна ва фирибгарлик бўйича айблов пунктларининг тўрттасида айбдор деб топилган ва яна тўртта модда бўйича оқланган. Судялар ҳайъати учта масала бўйича ҳеч қандай ҳукм чиқармаган. Холмс беморларни алдаш билан боғлиқ барча айбловлар бўйича айбсиз деб топилган.\nГувоҳлар — Walgreens ва Safeway компаниялари раҳбарлари ва компанияга юзлаб миллион доллар киритган инвестор маслаҳатчиларидан тортиб, Theranos директорлар кенгашида ишлаган собиқ АҚШ мудофаа вазири Жеймс Меттисгача судялар ҳайъатига Холмснинг ёлғонига билмасдан аралашганини айтган.\nСаккиз эркак ва тўрт аёлдан иборат гуруҳ Theranos ходимларининг компания қон анализаторларидаги камчиликларни қандай яширгани ҳақидаги ҳисоботлари ва беморларнинг нотўғри тест натижаларини олгани ҳақидаги даллиларни тинглаган. Айбланувчининг адвокатлари судялар ҳайъатини Холмс компаниянинг муваффақиятга эришиши учун 15 йил давомида ҳаракат қилгани ва орзусини амалга ошира олмагани учун жазоланмаслиги кераклигига ишонтиришга ҳаракат қилган.\n«Элизабет Холмс жиноий корхона эмас, бизнес қураётган эди», деган адвокат Кевин Дауни судялар ҳайъатига.\nСудья ҳайъатга улар барча айбловлар бўйича бир овоздан қарор чиқара олмагани сабабли Холмсга қўйилган 11 айбловдан фақат саккизтаси бўйича ҳукм чиқаришга рухсат берган.\nХолмс стартапни 2003 йилда 19 ёшлигида бошлаган. Theranos ғояси бир томчи қон билан тез ва оғриқсиз тестларни ўтказиш имконини берувчи Edison қурилмасини яратиш бўлган. Ўзининг энг юқори чўққисида Theranos 9 миллиард долларга баҳоланган ва 2015 йилда Time журнали Холмсни дунёдаги энг нуфузли 100 киши рўйхатига киритган. Theranos’нинг муаммолари The Wall Street Journal томонидан олиб борилган текширувдан сўнг бошланган. Хусусан, улардан бирида Theranos учинчи томон ускуналарида қонни таҳлил қилганлиги кўрсатилган.\nХолмснинг собиқ севгилиси, бизнес шериги ва Theranos компаниясининг собиқ директори, у билан бир хил айбловларга дучор бўлган Рамеш Балвани 2022 йил бошида судга чақирилади. Холмс ҳам, Балвани ҳам ўз айбига иқрор бўлмаган.\nАввалроқ Voyager фойдаланувчилари криптоброкерни судга бергани хабар қилинганди. Шунингдек, Tesla инвестори Илон Маскнинг твитлари туфайли компанияга нисбатан даъво очгани ҳақида хабар берилди.


Қирғизистон бош вазири ўринбосари ўлимига олиб келган автофалокат сабаби маълум қилинди\n00:24 / 08.10.2017\nҚирғизистон бош вазири ўринбосари Темир Жумақодиров ҳалок бўлган йўл-транспорт ҳодисасига йўл ҳаракати қоидалари бузилиши сабаб бўлган. Бу ҳақда мамлакат ички ишлар вазирлиги баёнотида айтилган.\n"Дастлабки маълумотларга кўра, ЙТҲ ҳаракат хавфсизлиги қоидаларининг қўпол бузилиши оқибатида юз берган", дейилган хабарда. Таъкидланишича, ушбу ҳолат юзасидан "Ҳаракат хавфсизлиги қоидалари бузилиши ва бир неча кишининг ўлимига олиб келган транспорт воситаларидан фойдаланиш" моддаси бўйича жиноий иш қўзғатилган. ЙТҲни тергов қилиш ички ишлар вазирлиги тергов хизматига топширилган.\nБош вазир ўринбосари ўлимига сабаб бўлган автоҳалокат 7 октябрь эрталаб Чуй вилоятида юз берган. Жумақодиров бўлган "Тойота" русумидаги йўлтанламаси "КамАЗ" автомобили билан тўқнашиб кетган. Автофалокатда Жумақодировдан ташқари унинг ёрдамчиси Нурлан Жамгирчиев ва ҳайдовчи Нурбек Муканов ҳам ҳалок бўлганлар.


«Аксарият илмий ташкилотлар фан йўналишларида монополистга айланган» – Танзила Норбоева\nИлмий фаолиятни ривожлантириш бўйича Вазирлар Маҳкамасига парламент сўрови юборилади.\nБугун, 11 сентябрь куни бўлиб ўтган Олий Мажлис Сенатининг 7-ялпи мажлисида мамлакатда илмий фаолиятни ривожлантириш кўрсаткичларининг қониқарсизлиги хусусида сўз борди.\nҚайд этилишича, илм-фан соҳасига ажратилган молиялаштириш бугунги кунда ялпи ички маҳсулотга нисбатан атиги 0,2 фоизни ташкил этади.\n«Инновацион ривожланиш стратегиясида 2021 йилгача илм-фанга ажратиладиган маблағлар ялпи ички маҳсулотнинг 0,8 фоизгача оширилиши белгиланган бўлса-да, бу кўрсаткич 2018-2020 йилларда турғун даражада 0,15 фоиз миқдорида қолмоқда.\nОлий таълим муассасалари кўпайгани ҳолда жойларда янги моддий техник базани шакллантириш, таълим муассасаларида илмий даражали профессор-ўқитувчиларнинг салмоғи етарли эмас, илмий салоҳият кўрсаткичи паст.\nТаҳлилларга кўра, сўнгги уч йилда таянч докторантура ва докторантура битирувчиларининг диссертация иши ҳимояси 54,7 фоизни ташкил этган. Магистрлар илмий фаолиятни давом эттириши бўйича етарлича шарт-шароитлар яратиш муаммоси тўлақонли ечим топмаган.\nМамлакат минтақаларидаги таълим муассасаларида илмий фаолият билан шуғулланиш паст даражада қолмоқда. Диссертация ҳимояларининг 66 фоизи Тошкент шаҳрига, қолган 34 фоизигина вилоятлар ва Қорақалпоғистон Республикаси ҳиссасига тўғри келмоқда», деди сенатор Орал Атаниязова.\nСенат раиси Танзила Норбоева илмий фаолият ривожи билан боғлиқ муаммоларга муносабат билдирди.\n«Илмий ташкилотлар ўртасида рақобат муҳитини ривожлантириш зарур. Аксарият илмий ташкилотлар фан йўналишларида монополистга айланиб қолган.\nБундан ташқари, илм-фанни молиялаштиришда хусусий сектор улушини босқичма-босқич ошириб бориш чораларини кўриш лозим. Хусусий секторни фундаментал тадқиқотларнинг олиб борилишига қизиқтириш керак. Японияда 90 фоиз тадқиқотлар хусусий сектор томонидан молиялаштирилади. Бу борада Япония тажрибасини ўрганиш мақсадга мувофиқ», деди юқори палата раиси.\nМазкур муаммолар юзасидан тушунтириш олиш мақсадида сенаторлар Вазирлар Маҳкамасига парламент сўровини юбориш тўғрисида қарор қабул қилишди.\n20:18 / 15.01.2021\nСенатга маҳаллий кенгашлар қарорларини бекор қилиш ваколати берилди\n22:50 / 13.01.2021\nКонгресс Трампга иккинчи марта импичмент эълон қилишга тайёрланмоқда — бу уриниш қандай натижа беради?\nАҚШнинг махсус топшириқлар бўйича элчиси Тошкентда Танзила Норбоева ва Саида Мирзиёева билан учрашди\n18:50 / 06.01.2021\nТанзила Норбоева Конституцияга ўзгартишлар киритиш масаласи аввалги ялпи мажлисда кўриб чиқилмаганига изоҳ берди


05 апрел 2020, Тошкент вақти: 04:17\nЎзбек унидан фарқли ўлароқ нархи анча қиммат бўлган Қозоғистон уни бозорларда тўлиб тошган.\nҚарши шаҳрида истиқомат қиладиган новвой Қодиржон ўз уйида нон ёпиб сотади.\nНоввойнинг айтишича, шу кунларда Қарши бозорида Қашқадарёда ишлаб чиқарилган “Дунё-Н” уни нархи икки бараварга қимматлаган:\n- Ун йўқ эмас, бор. Лекин нархи жуда ошиб кетди. Ҳамма дўконларда бир қопининг нархи 98 минг сўмдан сотиляпти. Бу уннинг дастлабки ўз нархи 46 ярим минг сўм туради. Корчаллонлар биржа нархида 56 минг сўмдан олишади. Транспорт расходи билан 58 мингга тушади. Устига 40 минг қўйиб сотишяпти. Биласизми неча миллиард сўмлаб фойда қилишяпти? Ҳеч ким буни ҳисобламайди ҳам, текширмайди ҳам. Халқ эса индамай сотиб олишга мажбур,- дейди новвой.\nҚодиржонга кўра, айни пайтда ўзбек уни жуда сифатсиз бўлиб, одамлар унга Қозоғистонда ишлаб чиқарилган унни аралаштириб хамир қоришга мажбур:\n- Бизнинг унимиздан нон ёпиб бўлмайди, тандирдан оқиб тушади. Шунга ҳар 7 кило ўзбек унига 3 кило қозоқ уни қўшаман. Ҳозир беш кило қўшишга мажбур бўлаяпман, чунки сифати жуда пасайиб кетди. Ичидан қум, тошлар чиқяпти,- деди новвой.\nҚашқадарё вилоятининг Яккабоғ туманида истиқомат қилувчи 67 яшар пенсионер Мурод ота эса бир қоп унни сотиб олиш унга 120 минг сўмга тушаётганини айтади:\n- Бизда ҳам бозорда 98 минг сўмдан сотиляпти. Лекин мен бу нархда ололмайман. Чунки пенсияларимизни юз фоиз пластикка ўтказиб юборишган. Ун олай деб пластик берсангиз 115-120 минг сўм ечиб олишяпти. Бундан камига бермаяпти. Ҳам нарх ошган, ҳам пластикдан уриб қолишади,- деди Мурод ота.\nҚашқадарё вилояти дон маҳсулотлари комбинатининг исми сир қолишини сўраган мулозимига кўра, комбинатда етарлича буғдой ва ун захираси бор:\n“Бизда ҳеч нарсадан камчилик йўқ. Ҳокимиятдан бизга разнарядка беради, шу бўйича биржага бериб юборамиз. Биздан уннинг чиқиш нархи 46 ярим минг сўм. У ёғи билан ишимиз йўқ. Биржа қанча нарх қўяди, сотувчилар қанчадан сотади, у томони бизга қоронғу. Унимизнинг сифатсизлиги ҳақидаги гаплар ҳам бекор”, деди мулозим.\nҚашқадарё вилояти ҳокимлигидан бу масалага муносабат олишнинг имкони бўлмади.\nЎзбекистондаги дон маҳсулотлари комбинатлари мамлакатда етиштирилган буғдойдан ун ишлаб чиқаради. Ўзбекистонга импорт қилинадиган қозоқ унидан сифати анча паст бўлган бу унни арзон нархда харид қилиш муаммога айланиб боряпти.\nОзодлик манбаларига кўра, Ўзбекистонда ишлаб чиқарилган ун қишлоқларда аҳоли жон бошига бир ойда бир ярим килограммдан тарқатилмоқда.


Обаманинг Кенияга келишидан аввал мамлакатда мисли кўрилмаган хавфсизлик чоралари кўрилмоқда\n00:16 / 24.07.2015\nАҚШ Махсус хизматининг бир неча юзлаб ходимлари АҚШ президенти Барак Обаманинг Кения пойтахти – Найробига келишидан аввал мамлакатда мисли кўрилмаган даражадаги хавфсизлик чораларини кўришмоқда. Хизмат ходимлари Оқ уй бошлиғи сафарида чоғида унинг кортежи юрадиган қўчалар ва тўхташ жойларини кўзда кечириб чиқишди. Бу ҳақда маҳаллий ОАВлар хабар бермоқда.\nОбаманинг хавфсизлигини таъминловчи ходимлар сони шунчалик каттаки, уларни Найробининг марказида жойлашган учта катта меҳмонхонада жойлаштиришга тўғри келди.\nАҚШ Махсус хизматининг кўп сондаги ходимларини жалб қилишдан ташқари, Обама хавфсизлигини таъминлаш бўйича бошқа чоралар ҳам кўрилди – Найробига бир неча кун аввал АҚШ махсус хизматлари ходимлари самолётда махсус алоқа воситалари ва техника олиб келишди. Бундан ташқари, Кения соҳиллари яқинида бир нечта АҚШ кемалари жойлаштирилган.\nОбама Найробида сафари давомида хавфсизликни таъминлаш нуқтаи назаридан дунёда энг яхши лимузинлардан ҳисобланадиган люкс синфидаги Beast лимузинда ҳаракатланади. Автомобилнинг ҳимояси катта калибрли қуролдан тўғри тегишга чидамли бўлиб, автомобиль салонида кимёвий ҳужум вазияти учун кислород ниқоблари мавжуд. Зирҳли машина кўзни ёшлатувчи газли пушкалар билан жиҳозланган. Автомобиль ичида зарурат туғилганда ишлатиш учун президентнинг қони солинган идишлар ҳам жойлаштирилади.\nКения ҳукумати ўз томонидан 10 минг полициячини, яъни мамлакатдаги бутун полициячиларнинг 25 фоизини ажратди. Шу билан бирган Кения ҳаво ҳудуди Обаманинг Найробига келишидан 50 дақиқа аввал ва у жўнаб кетганидан кейин 40 дақиқа давомида ёпиб қўйилади.\nОбаманинг Африка бўйлаб сафари 23-28 июль кунлари бўлиб ўтиши мўлжалланган. Обама Кения ва Эфиопияга ташриф буюрадиган биринчи АҚШ президенти бўлади.


Императив-5. Ўзбек учун нима қилдинг? « Ўзбекистон Халқ Ҳаракати\n16 February 2021 - 15:57\n«Сен кимсан, оригиналлик қиласан, ўзбек шеъриятини ўзгартирмоқчимисан? Сен кимсан-ки, бизга ақл ўргатасан?»\nКейинроқ, сиёсий фаолиятга ўтганимдан кейин, саволлар агрессивлаша бошлади: «Сен кимсан ўзи, халқ номидан гапирасан? Сен ўзинг нима қилдинг халқ учун? Қўлингдан нима келади ўзи?» ва ҳaкoзо.\nБу саволлардан илҳомланиб, «Мен кимман ўзи? Шунча йил нимани қойиллатдим? Халқим учун нима қилдим?», дея яна ўзимни тафтиш эта бошладим.\nАввал шеърларимни тафтиш қилишга қарор қилдим. Мен уларни халқимга фойдаси тегади деб ёзган эдим чунки.\nУ пайтлари жуда содда эдим ва ёзаётганларимдан халққа мутлақо бир фойдаси бўлиши керак деган инончда эдим.\n– Одамларга шеърларимни тушунтириб беряпман, – дедим\n– Хайрдир, иншаОллоҳ? – дея яна-да мароқланди дўст.\n– Йиллар давомида «М.Солиҳ, ўзбек халқи учун нима хизмат қилдингиз?” дея савол беравериб\nасабимга тегдилар. Бу каби тергов бир экзекуция даражасига етди. Ўзбекистондан кетиб ҳам қутула олмадим. «Солиҳ чет элда юриб Ўзбекистон учун нима ИШ қилди? Ким ўзи бу одам?” дея қийноқ сеансини давом эттирдилар. Уларга жавоб бермоқчиман ниҳоят, – дедим анқаралик дўстга.\nТабиий, дўст кўнглимни олди, лекин бу саволга, масалан, сиз, ҳурматли ўқувчим, нима деб жавоб берган бўлардингиз. Дейлик, сиз хам сиёсий тазйиқлар билан, ўлим хавфи остида юртингизни тарк этдингиз, қўлингизда паспортингиз йўқ, муваққат берилган ҳужжатлар билан чет элларда йилларча саргардон кезаркан, «узоқда қолган суюкли халқ»ингиз учун нима қилган бўлардингиз?\nЭнг сўнг бу саволни менга «БиБиСи» Радиоси Ўзбек хизмати ҳодими берди.\nНақадар жиддий савол экан бу. Қаранг, ҳатто БиБиСи ҳам беряпти уни менга!\nЯъни, «барака топкур» саволнинг илдизи «қадрдон шўролар»га бориб тақаляпти. Мени салкам\nўттиз йил таъқиб этган РУС саволининг нақ ўзи бу!\nБу саволни жиддийга олишга мажбурман. Аслида, ҳаммаси шу «жиддийга олиш»дан бошланди.\nФеъл-атворим шундай. Айниқса, ёшлигимда воқеалардан тез мутассир бўлардим. Масалан, Русияда бир газетачи мухбир «Ўзбеклар ўғри» дея мақола эълон қилса, учоққа билет олиб, ўша газетачини топиб ўлдирмак истардим.\nБу мен учун ШАХСИЙ масала эди, ХАЛҚ масаласи эмасди\nТурклaр этнос ўлароқ тарих саҳнасига чиқиб (тахминан 4000 йил илгари), то милодий 20-аср-\nга қадар қургани бутун давлатлар тамалида миллатнинг ўз ЭРКини ҳимоя қилиш учун бошланган\nжанглар ётади. Фатҳ жанглари эмас, бошқаларнинг тупроғини ишғол қилиш жанглари эмас, айнан ўз тупроқларини ҳимоя қилиш учун бошлагани ҳаёт-мамот жанглари ётади.\nТуркистон Турки 20-асрда бу тирилиш даврини икки марта яшади: Биринчиси 1917 йил 27 ноябрида жадидлар таъсис этган «Қўқон Мухторияти», иккинчиси совет даврида 1990 йил 20 июнида эълон қилинган «Ўзбекистон республикаси» эди.\nБиринчи давлатимиз бор-йўғи 3 ой яшади – уни 1918 йил 18 февралида рус болшевиклари ва армани дашноқ-миллатчилари йиқитди.\nИккинчи давлатимиз Совет Иттифокининг мустамлакаси мақомида экан, ўзини 1990 йил 20 июнида «мустақил» деб эълон қилди.\nЛекин уни бугун ҳам рус ҳокимияти бўйинтуруғидан тўла чиқди деб айтиш қийин.\n2. 1990 йил 30 апрелида Муҳаммад Солиҳ қурган биринчи миллий сиёсий ташкилот – «ЭРК» партияси ўз миллатига ЭРК бериш ғоясини ташигани учун «ЭРК» деб номланди. Бу ташкилот ҳозирлаган «Ўзбекистон Жумҳуриятининг Мустақиллик Декларацияси»ни 1990 йил 20 июн куни Совет Ўзбекистонининг Олий Кенгашига тақдим қилган киши Муҳаммад Солиҳ эди. Ўша куни Олий Кенгаш президиумига чиқиб, Туркистон байроғини кўтарган икки паҳлавон ҳам яна ўша «ЭРК» партияси аъзолари, миллатвакиллари Насруллоҳ Сайид ва Имомали Файзи эди. Бугун бу тарихни бузиб, ўзларича «мустақиллик тарихи»ни ёзаётган сохтакор коммунистлар эмас.\nБу «Мустақиллик Декларацияси»ни ўша куни Олий Кенгаш қабул қилди ва Ўзбекистон РАСМА мустақил давлат деб эълон этилди.\n3. Ўша пайтда Ўзбекистонни бошқараётган Москванинг сатрапи коммунист Ислом Каримов биз «мустақил» деб эълон қилган давлатни аввал Янаев хунтасига, кейин Горбачёв «конфедерацияси»га қурбон қилмоқчи бўлди. «1991 Март референдуми»ни қабул қилиб, Ўзбекистонни яна русларга таслим этди. Ўша куни Муҳаммад Солиҳ раислик қилган ЭРК партияси Ўзбекистонда Каримовнинг бу хиёнатини ланъатлаб, «Совет Федерацияси»га қарши чиққан ва реферндумса Конфедрацияга қарши овоз берган ягона партия эди.\nОз вақт ўтмай, Оллоҳу таоло Каримовнинг разил режаларини бузиб, Совет давлатини йиқди, бизни оламшумул уят ва қулликдан қутқариб қолди. Алҳамдулиллоҳ.\n«Эрк истаган руҳ эрксиз ўлкада хам эркин яшаши мумкин». Бу доим нафсимни ишонтириш учун шуур остида сокин янграган нақорат эди. Ғингшимоқ, инграмоқнинг фикр одами учун уят эканини идрок этган бир зеҳният:\nКоммунист сарқити-манқуртлар бойликка, айш-у ишратга, фаҳшга бўлган севгисини қандай авайлаб вояга етказган бўлса, биз ҳам ЭРК ни ўзимизда шундай вояга етказдик.\nМанқурт «дода»лар русга сотқинлик эвазига берилган юксак лавозим, люкс машина ва уйларни ҳаёл қилаётган замонларда биз мазлум халқимизнинг пахта далаларида букилган белини ростлаб,\nЭРК шабадасига кўксини очишини орзу этар эдик.\n(Давоми бор. Императив, 2020 йил, Истамбул)


GM Uzbekistan эҳтиёт қисмлари экспертизаси Андижонда ўтказилади - Carzone.Uz\nАндижонда лаборатория-синов мажмуаси ишга туширилди, унда мутахассислар машинасозлик, автомобилсозлик, электр техника соҳаси корхоналари маҳсулотларини экспертизадан ўтказади, деб ёзади Daryo.uz.\nЭнг янги ускуналар билан жиҳозланган объект Президентнинг 28 апрелдаги «Ўзбекистон стандартлаштириш, метрология ва сертификатлаш агентлиги фаолиятини такомиллаштириш чора-тадбирлари тўғрисида»ги қарорига мувофиқ яратилди.\nЛойиҳани амалга ошириш учун вилоят ҳокимлиги собиқ ип газлама бирлашмасининг бўш ҳудудини ажратиб берди, «Ўзстандарт» агентлиги эса 2,6 миллиард сўм йўналтирди, шунинг 1,8 миллиарди бино қурилишига сарфланди.\n«Ҳудудда GM Uzbekistan қўшма корхонаси учун бутловчи ва эҳтиёт қисмлар чиқарадиган юздан ортиқ йирик корхоналар фаолият юритади, — деди «Андижон синов ва сертификатлаш маркази» директори Абдуолим Чакалов. — Бунгача улар республиканинг бошқа вилоятларида ёки чет элда синов ўтказишга мажбур бўлар эди. Энди эса бу хизматлар вилоятнинг ўзида кўрсатилади».\n2018 йилда лабораторияни халқаро аккредитациядан ўтказиш режалаштирилган. Шунда андижонлик мутахассислар томонидан сертификатланган маҳаллий маҳсулотлар жаҳон бозорига чиқиши мумкин бўлади.


Қозондаги гимназия ўқитувчилари давлат мукофотига тақдим этилади - 15.05.2021, Sputnik Ўзбекистон\nҚуролли ҳужум вақтида ўз танаси билан ўқувчиларни ҳимоя қилган гимназия ўқитувчилари ва ходимлари давлат мукофотида тақдим этилади - президент. 15.05.2021, Sputnik Ўзбекистон\nҚозон шаҳридаги 175-сонли гимназия ўқитувчиларига давлат мукофотлари берилади. Бу ҳақида Россия президенти Владимир Путин топшириқ берди. Россия президенти ушбу ўқув маскани ўқитувчиларининг ҳаракатлари натижасида қурбонлар сони янада кўп бўлиши олди олинган. Шунингдек Татаристон Умумтаълим вазирлиги 62 ёшли мактаб биносига хизмат кўрсатувчи ишчи Мулланур Тагирович Мустафинни ҳамда гардеробчи аёл Тазкира Гарифовна Ахмадуллинани ҳам мукофотга тавсия қилишини маълум қилган. Мулланур Мустафин қотилни биринчи бўлиб қарши олган ва унинг мактаб биносига киришига тўсқинлик қилган. Оқибатда боши ва қорнидан оғир жароҳатлар олган. Тазкира Ахмадуллина эса тезкорлик билан "хавфсизлик тугмачасини" босиб полиция чақирган ва иккинчи этажга югуриб бориб мактаб раҳбариятини огоҳлантирган. Эслатиб ўтамиз, 11 май куни Қозондаги 175-сонли гимназияга қуролли ҳужум оқибатида 9 киши қурбон бўлган ва яна 19 киши яраланган эди. Улардан 2 нафари ўта оғир, 3 нафари оғир аҳволда. Қурбонлар орасида 2 нафар ўқитувчи 7 нафар ўқувчилар бор.\n© Sputnik / Максим Богодвид / Фотобанкка ўтишУченики казанских школ вернулись к учёбе\nҚуролли ҳужум вақтида ўз танаси билан ўқувчиларни ҳимоя қилган гимназия ўқитувчилари ва ходимлари давлат мукофотида тақдим этилади - президент.\nҚозон шаҳридаги 175-сонли гимназия ўқитувчиларига давлат мукофотлари берилади. Бу ҳақида Россия президенти Владимир Путин топшириқ берди.\nРоссия президенти ушбу ўқув маскани ўқитувчиларининг ҳаракатлари натижасида қурбонлар сони янада кўп бўлиши олди олинган.\n"Гимназиянинг ўқитувчилари ва барча ходимлари фавқулодда вазиятда қаҳрамонларча ҳаракат қилишди. Улар болаларни ўз таналари билан ҳимоя қилишди. Ёшгина қиз, инглиз тили ўқитувчиси Эльвира Игнатьева ўз ўқувчилари учун ҳаётини қурбон қилди", - деди Владимир Путин.\nШунингдек Татаристон Умумтаълим вазирлиги 62 ёшли мактаб биносига хизмат кўрсатувчи ишчи Мулланур Тагирович Мустафинни ҳамда гардеробчи аёл Тазкира Гарифовна Ахмадуллинани ҳам мукофотга тавсия қилишини маълум қилган.\nМулланур Мустафин қотилни биринчи бўлиб қарши олган ва унинг мактаб биносига киришига тўсқинлик қилган. Оқибатда боши ва қорнидан оғир жароҳатлар олган.\nТазкира Ахмадуллина эса тезкорлик билан "хавфсизлик тугмачасини" босиб полиция чақирган ва иккинчи этажга югуриб бориб мактаб раҳбариятини огоҳлантирган.\nЭслатиб ўтамиз, 11 май куни Қозондаги 175-сонли гимназияга қуролли ҳужум оқибатида 9 киши қурбон бўлган ва яна 19 киши яраланган эди. Улардан 2 нафари ўта оғир, 3 нафари оғир аҳволда. Қурбонлар орасида 2 нафар ўқитувчи 7 нафар ўқувчилар бор.


Аэропортни эгаллаб олиш ва Мадурони олиб чиқиб кетиш - Венесуэла ҳужуми тафсилотлари\n04:57 30 Май 2020\n13:48 13.05.2020 (Янгиланган 16:20 13.05.2020) Ҳавола олиш\nВенесуэла ҳукумати май бошида давлатни куч билан тўнтаришга бўлган яна бир ҳужумни бартараф этди. Қамоқда 13 ёлланма аскар, улардан 2 нафари АҚШ президенти тан соқчилари экани аниқланди.\nТОШКЕНТ, 13 май - Sputnik. Венесуэла мухолифати Николас Мадурони ағдаришга уринишлардан воз кечмаяпти. АҚШга ёрдам сўраб очиқчасига мурожаат қилмоқда. Аммо бу ишда нафақат Оқ уй иштирок этмоқда. Америкалик ёлланма қотиллар ҳам Боливариан Республикасида ҳокимиятни алмаштириш режасини ишлаб чиқишга қўшилишди. Каракасдаги тўнтариш сценарийлари даромадли бизнесга айланиши РИА Новости муаллифи Галия Ибрагимова мақоласида.\nҚўлга олиб АҚШга олиб кетиш\nВенесуэладаги воқеалар деярли Голливуд сюжети бўйича ривожланмоқда. Май ойи бошида мамлакатга бир гуруҳ колумбиялик жангарилар бостириб кирди, аммо ҳукумат уларни зарарсизлантиришга муваффақ бўлди. Қўлга олинганларнинг таъкидлашича, Колумбия ҳукумати АҚШ сўровига биноан уларга Каракасда террорчилик хуружларини амалга оширишни ва Николас Мадуронинг атрофидагиларини йўқ қилишни буюрган. Богота бу айбловларни уйдирма деб атади. Бир неча кун ўтгач, Каракасда гўёки фитна ташкилотчилари бўлган икки америкалик ҳибсга олинди. Флоридалик собиқ маҳсус кучлар харбийси Джордан Гудро тўсатдан уларнинг шахсини аниқлашга ёрдам берди. Унинг сўзларига кўра, унинг ўзи бу жангчиларни Мадурони ағдариш учун юборган.\nВоенное оборудование планировавших нападение на президента Венесуэлы\nВенесуэла президенти ҳам ўз фикрини билдирди. Матбуот анжуманида у америкалик ёлланма қотилларни ҳибсга олиш тафсилотларини тақдим этди. Аниқланишича панжара ортида эндиликда ўн уч киши.\n"Уларнинг барчаси Вашингтоннинг кўрсатмаси билан ҳаракат қилишган. Иккитаси - Люк Денман ва Аарон Берри президент Доналд Трампнинг хавфсизлик хизматида ишлайди", - деб баёнот берди Венесуэла раҳбари.\nМадуро журналистларга сўроқлар видеосини намойиш этди. "Биз Венесуэлага бостириб кириб, Каракасга етиб бориб, пойтахт аэропортини эгаллаб олишимиз керак эди. Бизга самолётнинг қўнишини назорат қилиш ва президент Мадурони АҚШга олиб чиқиб кетиш вазифаси юкланган эди", - дейди Люк Денман видеода.\nУнга эллик мингдан юз минг долларгача тўлов ваъда қилинганини тан олди. Операцияга декабр ойидан тайёргарлик кўрилди. Денман асосий буюртмачини танимайди. "Биз бундан ҳабаримиз бўлмаган", - деди у.\nПрезидент Трамп ҳам вазиятга изоҳ берди. Унинг сўзларига кўра, Оқ уйнинг маҳбусларга ҳеч қандай алоқаси йўқ.\n"Мадурони шериклари билан келтирмоқ"\nВашингтон ва Каракас ўзаро муносабатларни тартибга солаётган маҳалда, Мадуронинг душманларининг ўзлари махсус операция тафсилотларини ошкор қилишди. Стратегик деб аталувчи қўмита раҳбари Хуан Хосе Рендон журналистларга Денманнинг сўзларини тасдиқловчи ҳужжатни тақдим этди. Дарҳақиқат, фитна куздан тайёрланиб келган. Ёрдам учун улар АҚШ хукуматига эмас, балки Американинг Silvercorp хусусий ҳарбий компаниясига мурожаат қилишди.\nМадуро Трамп шахсий қўриқчисининг икки ходими ҳибсга олинганини маълум қилди\nРежани ҳусусий ҳарбий компания бошлиғи – ўша-ўша Флоридалик собиқ маҳсус ҳизмат ҳодими Джордан Гудро ишлаб чиқди. У мижозларни Венесуэла ҳарбийлари билан яхши таниш эканлигига ишонтирди ва улар ёрдам беришга тайёр. У ўз хизматлари учун 212,9 миллион доллар сўради. Операция "Резолюция" деб номланди. Битим қоғозда имзоланди.\n"Бир гуруҳ маслаҳатчилар Николай Мадурони бостирш/қўлга олиш/қувғин қилишни режалаштириш ва амалга оширишда ёрдам беради ва президент Хуан Гуайдони ҳокимиятга келтириш мажбуриятини ўз зиммасига олади", - дейилади шартномада.\nВенесуэлалик депутат Серхио Вергара мижоз сифатида чиқди. Мухолифат раҳбари Хуан Гуайдо шартноманинг фақатгина Silvercorp ҲҲК (ҳусусий ҳарбий компания – таҳр.) билан ҳамкорликка тегишли қисмида имзо чекди. Ҳужжатни журналистларга очиб берган Хуан Хосе Рендон АҚШдаги келишувнинг норасмий куратори бўлган.\n"Гудро режасига кўра, саккиз юз киши Венесуэлага кириб бориб, шериклари ва Мадурони олиб келиши керак бўлган. У олдиндан бир ярим миллион доллар талаб қилди. Мен унга 50 минг ўтказиб бердим", - дея тушунтирди Рендон.\nОперация йил бошига режалаштирилган эди, аммо Гудро ва Рандон ўртасида можаро келиб чиқди. ҲҲК бошлиғи олдиндан тўлов миқдоридан қониқмади. Шу билан бирга, у Оқ уйни хабардор қилишни талаб қилди, чунки жуда хавфли тадбир бошланаётган бўлган. Рендон бундан Вашингтоннинг ҳабари борлигини таъкидлаган, аммо далил келтирмади. Бунинг устига, у Гудро ҳаракатларининг тартибсизлигидан ғазабланди.\nМожарога қарамай, операция ниҳоят май ойида бошланди. Аммо америкалик ёлланма жангарилар Венесуэла ерига қадам босиши биланоқ улар ҳибсга олинди. Энди битим тарафлари бир-бирини айблашиб, расмий Вашингтонга юзланишмоқда. Оқ уй ҳамма нарсани рад этмоқда. Гуайдо ҳам сукунат сақламоқда.\n"Оқланиш осон кечиайди"\nВенесуэла оппозициясининг АҚШ ҲҲКси билан тузган шартномаси Инқирозли жамиятни ўрганиш маркази мутаҳассиси Татяна Русаковада кўплаб саволларни туғдирди. Сиёсатшунос Гуайдо Мадурони ағдариш режасига жиддий муносабатда бўлганига шубҳа қилмоқда.\n"Мухолифат етакчиси улар билан алоқада бўлган бўлиши мумкиндир ҳам. Аммо, ҳокимиятни бу тарзда алмаштириш мумкин эмаслигини тушунган. Ҳужжатдаги тушунчалар ноаниқ. Silvercorp ҲҲКси ким ёрдам бермоқчи эди? Венесуэла ҳукумати томонидан осонгина қўлга олинган ўша америкаликларгами?" - дейди мутахассис.\nРусакова Венесуэла мухолифати фитна уюштирганини истисно қилмайди. Аммо у бу ерда Боливариан Республика Қуролли кучлари ҳамма нарсани ҳал қилишини таъкидлайди.\n"Гуайдо ҳарбийларни ўз томонига оғдиришга ҳаракат қилмоқда. Аммо улар орасида норозилар бўлса ҳам, армия раҳбарияти ҳануз Мадуро томонидан назорат қилинмоқда. Қуролли Кучлар ёрдамисиз мухолифат ғарқ бўлади", - дейди Русакова.\nСиёсатшунос Трамп маъмуриятининг ҳам америкалик ёлланма жангарилари билан боғлиқ вазиятга аралашмаганига ишонмайди. У Венесуэла оппозициясининг Silvercorp ҲҲК билан алоқалари ҳақида маълумот журналистларига Оқ уйдан сизиб чиққанини ҳам инкор қилмайди.\n"Америкаликлар боши берк кўчага кириб қолди. Гуайдога бўлган ишонч бузилди. Эҳтимол Вашингтон ўрнига бошқа одамни қидирмоқда ва бир вақтнинг ўзида обрўсини тўкиш кампаниясини давом эттирмоқда. Ахир, Гуайдо ҳар доим Мадурони куч билан ағдаришга қарши бўлган. Энди эса у ёлланма жангчилар билан алоқада бўлганлиги аён бўлди. Оқланиш осон кечмайди", - дейди Русакова.\nЭкспертнинг асосий хулосаси: америкаликлар ҳали ҳам ҳушёр ва ҳануз Венесуэлада ҳокимиятни ўзгартиришнинг турли сценарийларини кўриб чиқмоқдалар. Айни пайтда Вашингтонда фаворитлар йўқ. Трамп Боливариан режимни қулатишга қодир барча билан ишлашга тайёр.


Жамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари Жамила Ғофурова: “Илк марта дастхат берганимда кулгуга қолганман”\t14:41, 29 апрель 2016\tАктриса Жамила Ғофурова мухлисларига илк марта дастхат берган даврларни ёдга олди. “Илк дастхат... ҳақиқатдан ҳам ажойиб ва ҳаяжонли дамлар. Лекин биласизми, биринчи марта дастхат беришим антиқа кечган. Чунки у пайтлар мени ҳеч ким танимасди. Илк бор 17 ёшимда “Дилҳирож” фильмида суратга тушяпмиз. Ўшанда Севинч Мўминованинг дугонаси образини ижро этганман.


"Антонов" Дональд Трампга ўз самолётларини таклиф қилди\n19:22 / 07.12.2016\nУкраинанинг авиасозлик концерни "Антонов" АҚШнинг бўлғуси президенти Дональд Трампга биринчи рақамли борт сифатида ўз самолётидан фойдаланишни таклиф қилди.\n"Балки биринчи рақамли борт сифатида "Антонов" самолётидан фойдаланган маъқулроқдир?", деб айтилди концерннинг Twitter’даги саҳифасида. Концернда бу самолёт қанча туриши борасида аниқлик киритилмаган.\nАввалроқ Трамп Boeing’нинг янги президент самолётлари 4 млрд долларга айланишини айтиб, харажатлар жуда катталиги сабабли битимни бекор қилиш билан таҳдид қилганди.\n"Антонов" концерни 2005 йилда яратилган. Концерн томонидан "Руслан" ва "Мрия" каби улкан самолётлар яратилган.\nДональд Трамп "Антонов" президент самолётлари


“Тико” Тошкентдан қувиладими?\nТошкент кўчаларида "Тико"ларни кўп учратиш мумкин.\nЯқинда Тошкентга сафар қилишимга тўғри келиб қолди. Ўзбекистон пойтахтининг ажралиб турувчи жиҳатларидан бири-кўчада қўл кўтариб, исталган машинани тўхтатишингиз мумкин.\nКиракашлик билан шуғулланиш айб ҳам эмас, уят ҳам эмас. Баъзан қизиқарли, ҳамма янгиликлардан бохабар киракашлар ҳам тушиб қолади.\nУлардан эшитган сўнгги Тошкент янгиликларидан бири шу бўлдики, пойтахтадан аста - секин “Тико” машинаси вилоятларга чиқариб юборилар эмиш. Бу хабарни бир киракаш ҳайдовчидан эмас, бир нечтасидан эшитдим.\n"Тико"дан кейин "Жигули" машиналарига ҳам навбат келадими?\n“Тико” машинаси Ўзбекистонда 1996 йилдан буён Асакада йиғилар эди. Уни сотиб олиш иштиёқи менда жуда ҳам катта эди. Ҳайдовчи бўлмасам-да, эшитганларимга қараганда, бензин кам кетар экан-100 км. га 4 литр дейишар эди.\nХўш нега “Тико” машинасига Тошкентдан "ҳайдалиш куйи" чалинади?\nСуҳбатдош ҳайдовчилар фикрича, машина модели эскирган. Ундан кейин "қааанча янги-янги машиналар Ўзбекистонда чиқа бошлади". Тошкент кўркини бузмаслик учун, кичкина ва ихчам машинани вилоятларга секин-аста чиқариб юбориш режаланган.\n-“Тико” эгаси машинасини сотмоқчи бўлса, вилоятга сотиши керак, -дейди тошкентлик “Матиз” эгаси.\nТошкентнинг кўчалари кенг ва равон.\nБу бўйича Ички ишлар вазирлигининг транспорт билан шуғулланувчи бошқармаси махсус расмий қоғозга ҳам эга эмиш. Албатта, бу расмий хужжат эълон қилинса, бу янгилик қанчалик рост эканлиги маълум бўлар эди.\nДемак, эндиликда пойтахтга келган меҳмонлар “Тико” ни кўрмаслиги керак. “Волга”, “Жигули”, “Москвич”ларничи?\nТранспорт соҳасида ишлаган Озодлик мухлисларидан бири “Тико” Тошкентдан чиқариб юборилиши ҳақидаги хабардан кулиб, ишонмаслигини айтди. Унинг ўзи 1972 йилда чиққан “Волга”да юрар экан.\nСиз-чи? Сиз бундай янгиликдан хабардормисиз? Балки тошкентлик киракашлар хазиллашгандир?


АҚШда робот 14 соат ичида иморат барпо этди\n10:47 / 03.05.2017\nАҚШнинг Массачусетс технологик институтида MIT Media Lab лабораториясининг Mediated Matter гуруҳи олимлари уйлар қура оладиган Digital Construction Platform (DCP) роботлаштирилган тизимини яратдилар. Бу ҳақда The Verge портали хабар бермоқда.\nТаъкидланишича, DCP моҳиятан, гусеницали асосдаги манипулятор-қўлли улкан ричагдир. Манипуляторни турли асбоблар, жумладан монтаж кўпиги учун тўппонча, пайвандлаш қурилмаси, эритилган пластмассани сиқиб чиқарувчи "термопластик экструдер", шприц-тўппонча ва ҳаттоки оддий челак билан ҳам жиҳозлаш мумкин.\nУй қуриш технологияси 3D-босмага ўхшаш бўлиб, бу ҳолатда насадкали манипулятордан фойдаланилади. Бунинг эвазига эса турли ўлчамдаги уйларни қуриш мумкин. Турли насадкалардан фойдаланиб, бинони қуриш учун материал сифатида шиша, муз, шағални қўллаш мумкин.\n3,7 тонналик қурилмани яратиш учун 250 минг доллар сарфланди. Роботнинг оригинал шассиси дизель двигатель билан таъминланган, бироқ олимлар қурилмани ўзини таъминлай оладиган қилиш учун қуёш батареялари ва электроприводни қувват билан таъминловчи аккумулятор блоклари билан жиҳозлашди.\nҚурилманинг ишлашини исботлаш мақсадида олимлар базавий структурани (бетон қуйиладиган шакл) қуриш прототипидан фойдаланишди. Бу прототип диаметри 15,2 метр ва баландлиги 3,7 метрга тенг гумбаз шаклидаги девордан иборат. Бу прототипни барпо этиш учун роботга 14 соат талаб қилинди.\nОлимларнинг айтишича, робот ёрдамида уйларни арзонроқ ва тезроқ қуриш мумкин. Бунда бинонинг ички тузилиши исталган вақтда ўзгартирилиши, қуриш жараёнида қўлланилаётган материаллар, уларнинг зичлигини, изоляцияни ва бошқа хусусиятларни ўзгартириш мумкин.\nуй Робот 3D-босма\nДунёни яқин йилларда ўзгартирадиган тўққиз технология\nХитойлик олимлар болаларга уларнинг ҳужайраларидан ўстирилган қулоқларни тикишди\n«OQ SAROY» – Европа услуби ва шарқона ҳашаматни жамлаган инновацион лойиҳа


Главная "БИРЖА" Пул ҳақида болалар билан қандай гаплашиш керак?\n06.10.2020 | |\nЎзбекистонда аксарият ота-оналар болаларнинг молиявий саводхонлиги, унинг инсон ҳаётидаги аҳамиятига етарлича эътибор бермайдилар. Фарзандининг пулга бўлган муносабати нотўғри шаклланишидан қўрққан ота-оналар, уларнинг молия тўғрисидаги билимларини минимал даражага тушириб, икки фарқли тушунча: “ғамхўрлик” ва “молиявий саводхонлик”ни адаштираётганликларини сезмайдилар.\nДарҳақиқат, болалар мактабга бориши, математика, физика, тарих каби фанларидан билим олиши ва дунёни ўрганиши керак. Бироқ у ерда ҳаётий муҳим дарслардан бири - пул билан тўғри муомала қилиш ўргатилмайди. Ота-оналар болаларини тарбиялашга ҳаракат қилиб, уларни молиявий мустақилликнинг асосий воситаси бўлмиш - молиявий саводхонликка оид билимларни бермасдан туриб тайёрламоқда.\nБолалар келажакда молиявий мустақил бўлиши учун уларга ёшликларидан пул билан қандай тўғри муомалада бўлиш кераклигини ўргатиш лозим. Болаларнинг 4-5 ёшлигидан бошлаб улар билан молиявий саводхонлик тўғрисида гаплашиш мумкин ва зарур. Сабаб, бу ёшда уларда барча нарсалар ҳақида жуда кўп саволлар пайдо бўлади.\n1. Болага пул нима ва у қаердан олинишини тушунтириб бериш керак\nЭрта ёшдан бошлаб болалар пул нарса харид қилиш учун кераклигини тушуниб етишади. Бироқ пул қаердан олиниши ва улар қандай қилиб ота-оналарининг чўнтакларида пайдо бўлишини билишмайди. Пул миқдори чексиз эмаслиги ва унга эга бўлиш учун одам ишлаши кераклиги ҳақида болага тушунча бериш керкак.\nБолага қадимда одамлар пул пайдо бўлишдан аввал қандай қилиб савдо-сотиқ ишларини амалга оширганликларини ҳикоя қилиб берса бўлади. Уларга бартер (товар алмашинуви) нима эканлигини тушунтиринг. Масалан, олдинлари бир нечта тухумни нонга алмаштириш мумкин бўлган. Бироқ, вақт ўтиши билан айрим сабабларга кўра товарлар алмашинуви қийинлашди:\nҲамма нарсани ҳам, вазни сабабли осонгина кўтариб юриб бўлмасди;\nБаъзи маҳсулотларнинг сифати вақт ўтиши билан ёмонлашган.\n2. Болани оила бюджети билан таништириш керак\nБолаларда тез-тез бирор нарсани сотиб олиш истаги пайдо бўлади. Шу сабаб, эрта ёшдан бошлаб, кўп нарсани тушуна оладиган даражага етганда, унга оилавий бюджет ҳақида гапиришни бошлашингиз зарур.\nБу ерда сиз коммунал хизматлар, озиқ-овқат, кийим-кечак ва ҳоказолар учун қилинадиган мажбурий харажатлаи ҳақида гапиришингиз мумкин. Буни мевалар ёки ўйинчоқ қисмлари мисолида амалга оширсангиз бўлади. Ота-оналар ўз харажатларини даромадларига қараб пухта режалаштиришлари ва улар ҳар доим ҳам у ёки бу нарсани, жуда қаттиқ хоҳлаган тақдирда ҳам харид қила олмасликлари ҳақида гапириб бериш керак.\nОила бюджетини режалаштириш пайтида ота-оналар болага қилинадиган харажатлар, ўйинчоқ машина ёки ўйинчоқлар тўпламини харид қилишни ҳам инобатга олишини тушунтириш керак. Шундай қилиб, кейинги сафар ойлик харажатлар режалаштирилганги ва ортиқча харид бюджет миқдоридан ошиб кетишига олиб келгани сабабли, ота-оналар болага бу ой янги ўйинчоқ олиб бераолмасликларини тушунтиришганларида, бола буни анча-мунча тушунадиган бўлади.\nШуни ҳам ёдда тутиш керакки, агар боланинг бирор нарса сотиб олиш учун қилган ҳар бир талабига асабий муносабат билдирсангиз, бунақа нарсалар жуда ҳам қимматлиги, олиб беришнинг имкони йўқлиги ҳақида доимий равишда гапирсангиз, бундай вазиятда болада пул доимо етишмаслиги ва у энг катта қийматга эга эканлиги ҳақидаги фикр шаклланади. Қачонки болалар ўзларига нимадир харид қилишни истаганида уларга пул ҳақида гапиринг.\n3. Пулни оқилона сарфлашни ўргатиш\n3 ёшдан 7 ёшгача бўлган болалар билан ота-оналар қўлбола касса билан "дўкон" ўйинини ўйнашлари мумкин. Махсулотни қўйиб ,унинг нархини қоғозчага ёзиб қўйсангиз бўлди. Бундан ташқари, белгиланган миқдордаги пулни болангизга бериб, унга айрим харидларни мустақил амалга ошириш имконини беришингиз мумкин.\nҚачонки фарзандларингиз бир оз улғайиб, 7-14 ёш оралиғида бўлишганда, улар пулнинг харид қобилиятини анча аниқроқ тушуна оладилар (қайси махсулотни қандай суммага олиш мумкин). Айнан ўша пайтда турли дўконлардаги бир турдаги маҳсулотнинг ҳар хил нархдалигини муҳокама қилиб, нима учун айнан шу маҳсулотни танлаганингизни тушунтириб бериб, фарзандингизни иқтисодга ўргатишингиз мумкин.\nУшбу босқичдан сўнг, фарзандингиз пулни онгли равишда ишлатишни бошлайди ва ёшлик чоғидан бошлаб ойлик ёки узоқроқ муддатга умумий оила бюджети режасини тузишга ўргатишингиз мумкин. Бюджет режаси тузилгандан сўнг, ота-оналар фарзандлари билан бюджет режалари мос келишини муҳокама қилишлари мумкин.\nШунингдек, ота-оналар болаларига қарз мавзусини ҳам ўргатиши керак. Чунки эртами-кечми болангиз дўстларидан қарз олишни ёки қарз беришни хоҳлаши мумкин. Қарз яқин одамлар ўртасидаги муносабатларни бузиш хусусиятига ега эканини ва кейинчалик дўстлар ўртасидаги яхши алоқаларни сақлаб қолиш учун қандай қилиб улар қарз сўраганда, тўғри рад жавобини бериш кераклигини ҳам тушунтириш керак.\n4. Фарзандингизга пул жамғариш учун мақсадлар қўйишда ёрдам бериш. Орзуинг учун жамғар!\nСезганмисиз, айрим одамлар юқори маошга эга бўлмасликларига қарамасдан, йирик харидлар: автомобил, квартира ёки қимматли таътил учун пул жамғара оладилар.\nВаҳоланки, бу вақтда яхши иш ҳақига эга одам бутун умри давомида арзийдиган бирор нима учун пулни жамғара олмайди. Бу иккинчи тоифадаги одамлар бир кун билан яшаши ва келажак ҳақида умуман ўйламаганлиги туфайли содир бўлади.\nДунёдаги энг муҳим кўникмалардан бири бу мақсадни танлай билиш ва белгиланган режаларни ўзгартирмасдан унга интилишдир. Ота-оналар учун фарзандларига уларнинг ёшлигидан бу кўникмани ўрганишларига ёрдам беришлари муҳим ҳисобланади. Чунки айнан шу сабабли болангиз вояга етганида ўз маблағларини тежашни ва тўғри бошқаришни ўрганади.\nМақсадни қўйишни ўргатиш бўйича маслаҳатлар:\nБир неча кун ичида фарзандингизга оз миқдордаги пулни бериб боришингиз ва керакли миқдор йиғилганида, ўзи хоҳлаган нарсани сотиб олиши учун у билан бирга дўконга боришингиз мумкин.\nФарзандингизга кунлик харажати ёки байрамлар орқали совға қилинган пулларнинг маълум бир фоизини тежаб қўйиш маслаҳатини беринг.\nЎзбекистонда ота-оналар фарзандлари учун уларнинг туғилган кунидан бошлаб банк ҳисоб рақамини очиши ва унга маълум миқдорда маблағ қўшиши мумкин. Ушбу маблағ ота-она ёки 14 ёшга тўлган фарзанд (бу ёшда ҳисоб рақамдан қисман фойдаланиш ҳуқуқига эга бўлади ) томонидан ишлатиш истаги бўлмагунга қадар, жамғариш муддати давомида кўпайиб боради. Бу фарзандингиз учун тежаш моҳиятини англаш ва белгиланган мақсадга эришишда мавжуд пулни кўпайтириш учун ажойиб намунадир.\nПулларни сақлаш учун жой ажратиб беринг. Болаларни ёшлигидан пулларни тартибли сақлашга ўргатиш муҳим. Фарзандларингиз бирон нарсага пул тўплашни мақсад қилганларида, уларга пулни сақлашга ёрдам берадиган буюм асқотади. Кичик ёшли болалар учун сиз пул соладиган қути (копилка) сотиб олишингиз мумкин.\n5. Молиявий воситалар ҳақида гапириб беринг\nБанкнинг молиявий воситалари ҳақидаги боғча ёшиданоқ фарзандингизга тушунчаларни беришни бошлашингиз мумкин. Тўловни банк картаси орқали амалга ошириш вазиятида, фарзандингизга тўловни қандай қилаётганингиз ва пулни нимага сарфлаётганингизни албатта кўрсатинг. Кўпинча болалар ота-оналари ниманидир банк картаси орқали ёки онлайн тарзида сотиб олаётганини кўриб, хоҳлаган нарсани исталган вақтда, хақиқий пулларни сарфламай олиш мумкин деган нотўғри фикр пайдо бўлади.\nБунинг олдини олиш учун уларга банклар ва банк карталари тизими ҳақида гапириб беринг. Ишлаб топаётган пулингиз автоматик тарзда сизнинг ҳисоб рақамингизга келиб тушушини тушунтиринг.\nБанкоматлардан олаётган нақд пулингиз банк картангиз ҳисоб рақамидан ечиб олинишини ҳам тушунтиришингиз муҳимдир. Бундан ташқари, бир ойлик харажатларингиз тўпланишини банк картаси харажатлар маълумотномаси орқали кўрсатишингиз мумкин.\nБугунги кунда Ўзбекистондаги тижорат банклари болалар учун пластик карталарини очиш хизматини таклиф қилмоқда. Аслини олганда, ушбу карталар ота-оналарнинг банк ҳисоб рақамига боғланган қўшимча карталардир. Ўз паспортларига эга балоғат ёшидагилар учун банклар картани мустақил равишда очишни таклиф қилади. Аммо шу билан бирга, ота-оналарнинг ёзма розилиги ҳам талаб қилиниши мумкин.\nБоланинг молиявий саводхонлиги учун қадам ташланди!\nУшбу мақолада биз, болага қандай қилиб молия дунёсини тушунишга ёрдамлашиш, унинг эртанги кунига ишонч бериш, аниқ мақсадлар қўйиш ва муваффаққиятга йўлини очиш ҳақида қисқача маълумот беришга ҳаракат қилдик. Сизлар бу билмларни амалиётда қўлласангиз бўлди.\nКичик қадамлардан бошланг, ўйинлар орқали барчасини жонлантиринг, фарзандингизни мустақиллигини рағбатлантитиб боринг, бошқалардан фақрли равишда сиз уни нима кўпроқ жалб қилишини биласиз. Юқорида таклиф этилган турли ҳил усулларни синаб кўринг ёки бўлмаса ўзингизнинг ёндашувларингизни ўйлаб топишингиз мумкин.


АҚШ DarkSide хакерлар гуруҳининг етакчилари ҳақидаги маълумот учун 10 млн доллар мукофот эълон қилди - 6 Ноября 2021 - www.SheJoT.CoM\nГлавная » 2021 » Ноябрь » 6 » АҚШ DarkSide хакерлар гуруҳининг етакчилари ҳақидаги маълумот учун 10 млн доллар мукофот эълон қилди\nАҚШ DarkSide хакерлар гуруҳининг етакчилари ҳақидаги маълумот учун 10 млн доллар мукофот эълон қилди\nАҚШ ҳукумати DarkSide хакерлар гуруҳи раҳбарларининг қаердалиги ва шахсини аниқлашга ёрдам берадиган маълумот учун 10 миллион доллар мукофот тўлайди. Бу ҳақда Давлат департаменти сайтига таяниб, Meduza хабар берди.\nАҚШ давлат департаменти, шунингдек, май ойида гуруҳнинг Colonial Pipeline қувур линиясига уюштирган ҳужумида иштирок этган одамларни ҳибсга олишга ёрдам берувчи маълумотлар учун қўшимча 5 миллион доллар тўлашга ваъда берди.\n7 май куни хакерлар АҚШнинг Colonial Pipeline қувур линияси компаниясига ҳужум қилганди. Улар компаниянинг компьютер тизимига зарарли дастурни киритган, натижада қувур фаолияти бир ҳафта давомида тўхтаб қолган.\nColonial Pipeline компанияси ўз қувурларини қайта ишга тушириш учун DarkSide хакерларига тахминан 5 миллион доллар миқдоридаги криптовалюта тўлашга мажбур бўлганди. Кейинчалик АҚШ Адлия вазирлиги пулнинг катта қисмини қайтариб олишга муваффақ бўлди.\nColonial Pipeline қувур линиясининг узунлиги 8800 километрдан ошади. АҚШ Шарқий соҳилига етказиладиган бензин, дизель ёқилғиси ва бошқа нефть маҳсулотларининг 45 фоизи шу қувур орқали ўтади. Компанияга уюштирилган киберҳужум АҚШнинг бир қатор штатларида бензинга талаб ортишига сабаб бўлди.\nАҚШ ҳукуматидаги CNN манбаларининг таъкидлашича, DarkSide’нинг базаси Шарқий Европада бўлиб, гуруҳ асли россиялик хакерлардан иборат.


Қозоғистон Қирғизистон ва Россия билан чегарада савдо-иқтисодий марказлар ташкил этади\n11 Июнь 11:02\nNUR-SULTAN. Kazinform – Қирғизистон ва Россия билан чегарада савдо-иқтисодий марказлар ташкил этилади. Бу ҳақда Қозоғистон савдо ва интеграция вазири Бақит Султанов Хорижий инвесторлар кенгашининг 33-ялпи мажлисида маълум қилди, деб хабар беради Kazinform мухбири.\nЎзбекистон халқаро ҳамжамиятни Афғонистонга нисбатан санкцияларни бекор қилишга чақирмоқда Қозоғистоннинг ташқи савдо айланмаси 82 млрд доллардан ошди 2022 йилда «Туркистон-Чимкент-Тошкент» халқаро темир йўли қурилиши бошланади\n«Устувор экспорт маҳсулотларини етказиб беришнинг мақбул вариантларини белгилаш мақсадида биз Евроосиё савдо тизимлари ва трансчегаравий марказларни яратиш бўйича ишларни бошладик. Замонавий трансчегаравий савдо-логистика инфратузилмасини ривожлантиришнинг асосий «ўсиш нуқталари» Хитой билан чегарадаги Қорғас мажмуаси ва Қозоғистон-Ўзбекистон чегарасидаги «Марказий Осиё» Халқаро савдо-иқтисодий ҳамкорлик маркази бўлади. Худди шу марказлар Қирғизистон ва Россия билан чегарада ҳам яратилади», - деди вазир.\nУнга кўра, Қозоғистон ҳудудидан ўтадиган халқаро даҳлизларда Шарқ-Ғарб ва Жануб-Шимол камарларида товарлар, юклар ва хизматларнинг комбинацияси таъминланади.\n«Шу билан бирга, Марказий Осиё минтақасида савдо-логистика салоҳиятини ривожлантириш учун Евроосиё тараққиёт банки томонидан кўрсатилаётган эксперт кўмаги жуда қадрлидир», - деди Бақит Султанов.\n#Чегара #Халқаро алоқалар #Дипломатия #Марказий Осиё #ҚР Савдо ва интеграция вазирлиги #Инвестиция


Жиззах шаҳрида ўзини ўзи банд қилганлар сони 100 нафардан ошди » Sangzor.uz - Инновацион ахборот портали\nSangzor.uz » Солиқ хабарлари » Жиззах шаҳрида ўзини ўзи банд қилганлар сони 100 нафардан ошди\nГўзаллик салонида ишловчи стилист, косметолог, маникюр усталари кунлик даромадга эга, аммо иш стажи ва пенсия таъминоти мавжуд бўлмаган касб эгалари ҳисобланар эди. Албатта, якка тартибдаги тадбиркор сифатида рўйхатдан ўтганлар бўлса-да, уларнинг сони нисбатан кам, ҳар ойда солиқ тўлашдан кўра кунлик даромад эвазига ишлаш улар учун афзал эди.\nЖиззах шаҳридаги “Далила” гўзаллик салонининг уч нафар ходими бир кунда ўзини ўзи банд қилган шахс сифатида рўйхатдан ўтди. Косметолог Тамила Юнусова ўз-ўзини банд қилиш хотин-қизларнинг ишсизлигини қисқартиради деб ҳисоблайди.\n-Шунча йилдан бери аёлларга косметология хизматларини кўрсатиб келаётган бўлсам-да, иш стажимнинг йўқлиги мени ўйлантирар эди. Янги тартиб мен каби барча сартарошларнинг муаммоларини ҳал этади. Энди келгусидаги пенсия таъминотимдан кўнглим тўқ, - дейди косметолог.\n“Бунёдкор” маҳалласи ҳудудида автомобилларни майда таъмирлаш бўйича фаолият кўрсатувчи электрик Умид Ғофуровнинг иш бошлаганига кўп бўлмади. У автомобилларга техник хизмат кўрсатувчи устага шогирд тушиб, бу касбнинг сирларини ўрганиб олгач, мустақил иш бошлашга қарор қилди. Бунда унга ўзини ўзи банд қилиш тартиби жуда мос келди. Умид “Soliq” мобил иловаси орқали ўзини ўзи банд қилиб, қонуний фаолият кўрсатмоқда.\nЖиззах шаҳрида ўзини ўзи банд қилганларни рўйхатдан ўтказиш ҳамда тарғибот ишлари давом этмоқда.\nЎз-ўзини банд қилишда дунё тажрибаси


МАҚОЛАНИ ЎҚИДИНГИЗМИ? - Ўзбекистон овози газетаси\nГазетамизнинг 2018 йил 13 ноябрь сонида «Ёлғиз аёлнинг уйи бузиб ташланди. Энди у икки нафар норасида фарзанди билан қаерда яшайди?» деб номланган мақола чоп этилганди. Ушбу мақолага Андижон вилоят прокуратураси ва Фуқаролик ишлари бўйича Андижон вилоят судидан келган жавоблар юзаки бўлгани боис бу мавзуга яна қайтишга тўғри келган эди.\nГазетамизнинг 2019 йил 22 январь сонида иккинчи марта чоп этилган «Ёлғиз аёлнинг уйи бузиб ташланди. Энди у икки нафар норасида фарзанди билан қаерда яшайди?»сарлавҳали мақолада жавобларга муносабат билдирилди.\nАфсуски, шундан кейин ҳам тош ўрнидан силжимади, Антарктидадаги музлар эриса, эридики, андижонлик раҳбарлар кўнгли юмшамади. Аслида бу аёл уйсиз эмас эди, унинг уйини бузиб ташлашди. Икки нафар гўдаги билан ватансиз қолган ёлғиз аёлга раҳм қилишмади. Андижон вилояти, Олтинкўл тумани, «Чаққон-2» маҳалла фуқаролар йиғини ҳудудидаги уйи суд томонидан ноқонуний қурилган, деб топилиб, Мажбурий ижро бюроси Олтинкўл туман бўлими томонидан 2018 йил 9 август куни кечки пайт экскаватор билан бузиб ташланган Нафисахон Бобоназарова ҳали ҳамон икки нафар вояга етмаган фарзанди билан ҳокимият томонидан вақтинча ажратилган, аммо мутлақо шарт-шароити бўлмаган бир кулбада сарсон-саргардон бўлиб юрибди...\n2018 йил 20 апрелда Президентимиз томонидан «Фуқароларни ижтимоий қўллаб-қувватлаш бўйича қўшимча чора-тадбирлар ҳамда ўзбошимчалик билан қурилган турар-жойларга нисбатан мулк ҳуқуқини эътироф этиш бўйича бир марталик умумдавлат акциясини ўтказиш тўғрисида»ги фармони эълон қилинган эди. Ана шу фармон туфайли қанча-қанча юртдошларимизга бағрикенглик, инсонийлик тамойилларидан келиб чиқилиб, рухсатсиз қурилган уйларга, мулкка эгалик ҳуқуқи берилди.\nГазетада чоп этилган ҳар икки мақолада Президентимиз ижтимоий ёрдамга муҳтож оилаларни уй-жой билан таъминлаш учун қаттиқ қайғуриб, давлат бюджетидан катта маблағ ажратаётган, махсус акция эълон қилган бир пайтда икки болали ёлғиз аёлнинг уйини бузмаслик мумкин эди-ку, деган масала кўтарилган эди.\nАндижон вилоят прокурорининг ўринбосари, адлия маслаҳатчиси А.Сайдалиевнинг жавоб хатидан: «Аниқланишича, фуқаролик ишлари бўйича Андижон туманлараро судининг 16.01.2018 йилдаги ҳал қилув қарори билан даъвогар — Олтинкўл туман прокуратураси И.Турдиев ва Ф.Асқаров манфаатини кўзлаб, жавобгар Н.Бобоназаровага нисбатан «Ноқонуний қурилмаларни жавобгар ҳисобидан буздириш ҳақида«ги даъво аризаси қаноатлантирилган. ...жавобгар Н.Бобоназарова суд жараёнида, ушбу ер майдони ўзига тегишли эканлигини тасдиқловчи бирон-бир ҳужжатни судга тақдим қилмаган».\nФуқаролик ишлари бўйича Андижон вилоят суди раиси Ж.Карабоевнинг жавоб хатидан: «...мақолада кўрсатилган Н.Бобоназарова «ёлғиз аёл» бўлса-да, уни мактабга тегишли ерни ноқонуний эгаллаб, уй-жой қуриб олиш ҳуқуқи бўлмаган. Унинг «ёлғиз аёл» эканлиги низодаги ерни эгаллаш учун устун ҳуқуққа эга эканлигини англатмайди. Чунки қонун устунлиги сўзсиз тан олиниши шарт ва ҳар бир фуқаро риоя этишга мажбур».\nТўғри, қонун ҳамма учун баробар. Лекин бу борада Президентнинг бир марталик умумдавлат акцияси эълон қилинган бўлса, ушбу фармон ҳокимлик, прокуратура ва суд учун устун ҳуқуққа эга эмасми? Фармон ижросига амал қилмасдан, икки фарзандли ёлғиз аёлнинг уйини бузишни қандай тушуниш керак?\nҲолбуки, ёлғиз аёл ён-атрофидаги қўшнилари каби ноқонуний, кадастрсиз қурилган уйда яшаб келаётганди. Нега уларнинг уйи бир ёқда қолиб, айнан Н.Бобоназарованинг уй-жойи бузилди? Бунга ким ташаббускор бўлди? Андижон вилоят ҳокимлиги, прокуратура ва суд мутасаддилари бир муштипардан давлат ерини ҳимоя қилибди-ю, аммо унинг ҳуқуқи, манфаатини, фарзандлари тақдирини ҳимоя қилишни ўйлашмабди. Ўзбошимчалик билан қурилган турар-жойларга нисбатан мулк ҳуқуқини эътироф этиш бўйича бир марталик умумдавлат акцияси асосида ҳеч қандай тўсиқларсиз расмийлаштирилиб берилиши мумкин бўлган ўша ер нархи инсон қадридан юқори қўйилди.\nҲозир бу масала бўйича андижонлик мулозимлар турли баҳоналарни айтиб, суриштирган одамни чалғитиши мумкин. Уларнинг гапи асоссизлигини англаш учун газетамизда чоп этилган икки мақолани ўқиб чиқиш керак бўлади.\nЖавоб хатларида бир-бирига ўхшаш шундай жумлалар бор: «Жиноят ишлари бўйича Андижон туман судининг 21.02.2018 йилдаги ҳукмига кўра, Н.Бобоназарова (Нафиса Бобоназарованинг онаси — Изоҳ таҳририятники) ...ушбу ер майдонига уй-жой қуриб, шу кунга қадар фойдаланиб келиб, давлат ва жамоат манфаатларига жиддий зиён етказилишига сабабчи бўлгани учун Жиноят кодексининг 205-моддаси 1-қисми билан айбли, деб топилган».\nАндижон туман суди томонидан «давлат ва жамоат манфаатларига жиддий зиён етказилишига сабабчи бўлган», деб чиқарилган ҳукм анча ваҳимали эшитилмоқда. «Жиддий зиён» иқтисодийми? Унда зиён миқдори нега айтилмаяпти? Ёки маънавий зиёнми? Унда бу зиён нималардан иборат бўлаётгани изоҳланмаяпти?... Аслида 240 ўқувчига мўлжалланган бир қаватли мактаб ҳудуди 2 гектардан кўпроқ ҳайҳотдек майдондан иборат, ярмидан кўпи бўш ётибди.\nҚолаверса, ўша ҳудуддан бир умр ўқитувчи бўлиб ишлаган Нигорой Бобоназарованинг турмуш ўртоғига 1988-1990 йилларда Олтинкўл тумани собиқ Куйбишев номли жамоа хўжалиги раҳбари томонидан якка тартибдаги уй-жой қуриш ва томорқа сифатида ер майдони ажратиб берилган. Нафиса Бобоназарованинг турмуши бузилиб, икки нафар фарзанди билан онасининг уйига қайтиб келгач, уйига яқин бўлган мактабгача таълим муассасасига кир ювувчи бўлиб ишга киради. Ойлик маоши 380-400 минг сўм.\nОнаси Нигорой Бобоназарова қизи ва невараларига жони ачиб, уй-рўзғор ва фарзандларидан орттирган маблағидан ўзларига ажратилган ер майдонидан икки хонали уйни қуриб битказади ва уларни шу ҳовли-жойга кўчиради.\nНафиса Бобоназарова уйни ўз номига ўтказиш учун масъул идораларга мурожаат қилади, ўша вақтда жамоа хўжалигида ишлаган масъуллар томонидан ер ажратиб берилишига оид ҳужжатлар давлат архивига тўлиқ топширилмаганини аниқлайди.\nФуқаролик ишлари бўйича Андижон туманлараро судининг 2018 йил 16 январь кунги ҳал қилув қарори, Фуқаролик ишлари бўйича Андижон вилоят суди кассация инстанциясининг 2018 йил 13 апрель кунги ажримига кўра, Нафиса Бобоназарованинг уй-жойи ўзбошимчалик билан қурилган ҳисобланиб, буздириш белгиланди. Суд ҳужжатларига асосан ижро варақаси Мажбурий ижро бюроси Олтинкўл туман бўлимига ижро этиш учун юборилди.\nШундан сўнг Нафиса Бобоназарова Президентимизнинг 2018 йил 20 апрелдаги фармонига асосан Олтинкўл тумани ҳокими Бахтимурод Каримов (собиқ) номига ва Давлат хизматлари агентлиги Олтинкўл туман бўлими (2018 йил 27 июнь куни)га турар-жойга эгалик ҳуқуқини эътироф этиш тўғрисидаги ариза билан мурожаат қилади. Аризага на Олтинкўл тумани ҳокими, на Давлат хизматлари агентлигидан жавоб ололмайди. Бунинг устига, Кўчмас мулкка нисбатан мулк ҳуқуқини эътироф этиш ишлари бўйича Олтинкўл туман комиссияси раиси ва аъзолари шу кунгача аризани кўриб чиқиб, комиссия номидан ёзма жавоб бергани йўқ.\nМақолада кўтарилган масала юзасидан Андижон вилоят ҳокими ўринбосари И.Холматовдан 2019 йил 5 январь ҳамда 2 март санаси билан олинган жавобларда эса қандай уй-жой қонунсиз, қайси бири қонуний ҳисобланиши таҳририятга батафсил тушунтирилган.\nЖавоб хатида жумладан, шундай дейилади: «Ўзбошимчалик билан қурилган иморат, суднинг қонуний кучга кирган ва ҳал қилув қарори асосида буздирилган. Бу иморатларга Ўзбекистон Республикаси Президентининг «Фуқароларни ижтимоий қўллаб-қувватлаш бўйича қўшимча чора-тадбирлар ҳамда ўзбошимчалик билан қурилган турар-жойларга нисбатан мулк ҳуқуқини эътироф этиш бўйича бир марталик умумдавлат акциясини ўтказиш тўғрисида» 2018 йил 20 апрелдаги ПФ-5421-сон фармони талаблари асосида мулк ҳуқуқи белгилашга асос мавжуд эмаслиги тўғрисида ариза муаллифига маълум қилинганлиги билдирилади».\nСавол: – Фармон талабларига нега тўғри келмайди? Эҳтимол, кимнингдир хоҳишига тўғри келмас?... Ҳайрон қоларли жойи шундаки, Андижон вилоят прокурорининг ўринбосари, адлия маслаҳатчиси А.Сайдалиев, Фуқаролик ишлари бўйича Андижон вилоят суди раиси Ж.Карабоев, Андижон вилоят ҳокими ўринбосари И.Холматов томонидан таҳририятга йўлланган жавоб хатларида қандай қилиб бўлса ҳам идоралар манфаати ҳимоя қилинаётганга ўхшайди. Биринчидан, бу уйни бузмаса ҳам бўларди, иккинчидан, хўп, бу уйни бузишга бузишибди, лекин ёлғиз аёл билан норасида гўдакларни кўчада қолдирмаслик чорасини кўриш мумкин эди-ку? Агар жонлари ачиганда, виждонлари қийналганида, чуқурроқ ўйлаб кўришар эди, албатта.\nБугун мамлакатимизда амалга оширилаётган барча ишлар кўп азоб-уқубатларни бошидан ўтказган сабр-тоқатли, заҳматкаш халқимизнинг қаддини кўтаришга, эртанги кунини бундан ҳам яхшилашга қаратилган. Президентимиз халқ хизматида бўлган катта-кичик амалдорларни оддий одамларнинг муаммоларини ҳал этишга, уларга сидқидилдан хизмат қилишга ундаяпти, талаб қилаяпти.\nАфсуски, айрим ноҳақликларни, инсон манфаатларини поймол этиш ҳолатларини бартараф этиш жуда қийинчилик билан кечаяпти. Энг ачинарлиси, баъзи амалдорларнинг онги, дунёқараши замон талабига мос келмаяпти. Салла олиш ўрнига калла олиш ҳолатлари рўй бермоқда. Холбуки, ўзига ишонч билдирилиб, у ёки бу лавозимга муносиб кўрилган ҳар бир раҳбар ўз шахсий манфаатидан халқ манфаатини ўн карра, юз карра юқори қўйиши керак.\nДавлат ҳокимияти бошқарув органлари ҳамда мансабдор шахслар фаолияти Президентимиз айтганидай, бундан буён ўз хизмат вазифасига қандай муносабатда бўлаётганига, халқ манфаати йўлида амалга ошираётган эзгу ишларига қараб баҳоланади. Бунда оммавий ахборот воситалари жамиятдаги барча жараёнларни, ютуқ ва камчиликларни холис ва шаффофлик билан ёритиб бориши жамоатчилик назоратининг муҳим субъекти сифатида катта аҳамият касб этади. Бундан жамият соғломлашади, пировардида халқ манфаатлари устуворлиги таъминланади.\nБугун «амалдорман», деб ғўддайиб юриш даври ўтди. Амалдормисан, демак, халқнинг хизматкорисан. Ўз хизматингни ҳалол, виждонан бажарсанг, узоққа борасан, акс ҳолда, ўрнингни бошқага бўшатиб беришингга тўғри келади.\nБиз ёлғиз она Нафиса Бобоназарованинг масаласини назоратда ушлаб турамиз. Зарурат бўлса, мавзуга яна қайтамиз.


Ақлли аёл оилани бахтли қилишга қодир » Ўзбекистон янгиликлари – Zamin.uz\nАқлли аёл оилани бахтли қилишга қодир\n04 февраль 2018, 22:50\nОиладаги ўзаро муносабатлар мураккаб ва турли-тумандир. Шунга қарамасдан, ҳар биримиз оиламизда бахт ҳукмрон бўлишини истаймиз. Бахт ва фаровон турмуш ҳақида қанчалик кўп ўйласак, у шунча кўпроқ ҳаётимизда акс этади. Кўпинча оилавий бахт айнан аёлларга боғлиқ бўлади. Айнан улар эркакларни йўналтиради ва оилавий ҳаётни ёқимли, мазмунли ва бахтли қилади.\nАёлнинг донолиги никоҳни муваффақиятли ва давомли қила олади. Агар муносабатларингиз омадли ва бахтли давом этишини хоҳласангиз ўз устингизда бироз ишлашингизга тўғри келади. Баъзи муҳим қоидаларни доим ёдда тутишга ҳаракат қилинг.\nПсихологлар томонидан олиб борилган кўп йилик тадқиқот ва тажрибалар натижаси ўлароқ, қуйидаги жиҳатлар бахтли оилавий ҳаётнинг асосий қоидалари сифатида эътироф этилади. Демак, сиз ана шу жиҳатларга эътибор қаратсангиз, қолаверса, қуйидаги тавсияларга амал қилишга интилсангиз, сиз учун фойдадан холи бўлмаслиги аниқ.\n1. Ҳар қандай аёл табассум қилганда бутунлай ўзгаради.\nТурмуш ўртоғингизга тез-тез табассум ҳадя этинг, у сизнинг кўзларингизда қувонч ва бахтни кўрсин. Шунда у сизнинг бирга яшашдан бахтли эканлигингизни ҳис этади. Оилавий ҳаёт ҳар доим ҳам осон кечмайди, бироқ ҳамма нарсанинг ижобий томонини қидиришга ҳаракат қилинг ва жуда чарчаб кетган пайтда ҳам жилмайишга куч топинг.\n2. Унинг муаммоларига эътиборли бўлинг, кўпроқ тингланг.\nЭркаклар уларни тинглашларини яхши кўради ва сиз билан барча воқеаларни бўлиша бошлайди. Мураккаб вазиятларда сиз уларнинг, у эса сизнинг суянчингизга айланади. Турмуш ўртоғингиз доим сизга ишонсин, шубҳаланиши учун асос бўлмасин.\n3. Уйда биринчи бўлишга интилманг.\nЭркакларнинг аксарияти уларга овоз кўтарганни ёки буйруқ берганни ҳазм қила олмайди. Уларнинг бирор камчилигини юмшоқ оҳангда, болалар ва бегоналар олдида камситмасдан баён қилинг. Унинг фикрини тез-тез маъқуллаб туринг. Турмуш ўртоғингиз ўзини хўжайин эканлигини ҳис қилсин. Агар бирор фикрга қўшилмасангиз, ўз қарашларингизни маълум қилинг, бироқ уларни бажарилишини мажбурий қоидаларга айлантирманг. Бироз вақтдан сўнг у сизнинг ҳақ эканлигингизни тушуниб, ўзи фикрингизни маъқуллаши мумкин.\n4. Дўстлар ва танишларга муаммоларингиз ҳақида гапирманг.\nБарча баҳс-мунозараларни фақат оиланинг ичида ҳал қилишга интилинг. Оилангиз – бу сизнинг ўчоғингиз, ундаги муаммоларни бошқалар билан бўлишманг. Ҳеч ким сизни ва эрингизни сизчалик билмайди, шунинг учун бошқалардан маслаҳат сўрашга шошилманг. Муаммоларни тинчланган ҳолда эрингиз билан мустақил равишда ҳал қилишга ҳаракат қилинг. Бахтли оилавий ҳаёт, ундаги хафагарчиликлар ва тушунмовчиликлар фақат сизга тааллуқли бўлиши лозим, ён-атрофдаги танишлар ёки қўшниларга эмас.\n5. Катта ёшдаги эркак кишини қайтадан ўзгартиришнинг иложи йўқ.\nШунинг учун унинг баъзи жиҳатларини ўзгартиришдан кўра, уларга кўникиш осонроқ. Сиз уларни ўзгартиришга ҳаракат қилиб, фақат асабларингиз ва кайфиятингизни бузишингиз мумкин, лекин ҳеч нарсага эриша олмайсиз. Энг яхши усул хотиржам вазиятда ундан нимани илтимос қилаётганлигингизни тушунтириш ва бунинг сабабларини асослаб беришдир. Буни эрингиз ишдан чарчаб ва оч қолиб келган пайтда эмас, у сизни тинглай оладиган вақтда амалга оширинг. Чунки ишдан чарчаб қайтган эркак пайпоғи ва шимини қаерга жойлаштириш ҳақидаги насиҳатларга эмас, сизнинг эътиборингизга муҳтож бўлади.\nОилавий ҳаётингизни бахти ва янада мазмунли қилиш ўз қўлингизда эканлигини унутманг!\nЯнгиликлар » Ҳаёт тарзи » Ақлли аёл оилани бахтли қилишга қодир


03:59 05 Декабр 2020\n15:54 19.10.2020 Ҳавола олиш\nБугунги кунда мамлакатда тиланчилик қилаётган шахсларга нисбатан маъмурий ҳамда жиноий жавобгарлик чоралари белгиланганлигига қарамай, жамоат жойларида садақа сўраётган қариялар, эркагу аёллар, ачинарлиси болаларнинг сони кўпайгани кўзга ташланади.\nТОШКЕНТ, 19 окт — Sputnik. Аҳолининг маълум бир қатламини қамровчи мўлтони (тиланчи) лар жамиятда азалдан бўлган ва бу мавзуга илгари кўп ҳам эътибор қаратилмас эди. Улар ўзларининг тили билан айтганда аввал ҳам, ҳатто бугунгача бемалол “отамерос касби”ни давом эттириб келишади. Бироқ бугунги кунда тоғни урса талқон қилишга қодир эркаклар, ҳаётда бир оз қийинчиликка дуч келган хотин-қизлар ҳам эл қатори меҳнат қилиб пул топиш ўрнига, тиланчиликни ўзларига касб қилиб олишаётганлиги кишини ўйлантиради.\nКун давомида ўйлаб кўрсак, минглаб ўтиб-қайтаётган йўловчиларнинг ҳар ўндан учтаси пул узатса, бу тиланчиларнинг сизу бизга нисбатан яхшироқ шароитда яшашига етади. Аммо бу ҳолат эртага қаёққа олиб боради, жамиятда боқимандалик иллатини келтириб чиқармайдими, деган ўринли савол туғилади.\nСўзимизнинг исботи, Мирзо Улуғбек туманига йўлингиз тушса, эътибор беринг, “Буюк ипак йўли” метроси атрофлари, унинг ичи сизда гўё “тиланчилар макони”дек тасаввур уйғотади. Сиз бу ерда пул ташлаб кетишлари учун ёнига кичик дастрўмол тўшаб олган, метрога ўтиш ер ости йўлагини банд қилиб турган “момо”ни, пиёдалар ўтиш йўлагидаги зинада мунғайиб ўтирган бошқа бир онахонни, сал нарироқда костюм-шим кийиб олган “обрўли” отахонни яна метрога кириш зинасида чақалоқ кўтариб ўтирган ўрта ёшли холани учратасиз. Уларни гапга солсангиз, ижтимоий муҳофазага муҳтож бўлганликлари учун эмас, аксинча, ўзлари ишлашни истамасликлари, ҳеч қандай божларсиз, кўпроқ пул ишлаш мумкинлиги учун тиланчилик қилишаётганлигини англаб етасиз.\nПопрошайки в Ташкенте\nМасалан, метро ташқариси йўлагидаги зинада хомуш ўтирган момо бизга боқувчи фарзандлари борлиги, нафақахўрлиги, маҳалла идорасидан ҳеч қандай ёрдам олмаслигини айтади. Тиланчилик маъмурий жавобгаликка сабаб бўлиши, нега туман профилактик инспекторлари ёки маҳалла раисларидан ёрдам сўраб мурожаат қилмаганлиги ҳақида сўрасак, момо бизни жеркийди ва тинч қўйишимизни истаб бизни ҳатто қувиб солади.\nШу тариқа ҳафсаламиз пир бўлиб, сал нарироқда тиланчилик қилаётган, ёши 68 да бўлган костюм-шимли амакига яқинлашамиз. Амаки қўлимиздан узатилаётган пулни оларкан, бу ерга Юнусобод туманидан келиб “ишлаётгани”, бундан фарзандларининг хабари йўқлиги, агар иш бўлса соғлиги ишлашни тақозо қилишини айтади. “Нега ёшингизга муносиб иш билан шуғулланмайсиз, гарчи соғлигингиз кўтарар экан” деган саволимизга эса амаки “иш йўқ, маҳалла ёрдам бермайди” деган жавоб билан кифояланади.\nЯна ушбу метро ташқарисида, пиёдалар ўтиш йўлагида ҳўл сочиқларнинг донасини 5 минг сўмдан сотиб юрган болакайлар учрайди. Аввалига уларга қараб, эҳтимол, пандемия шароити туфайли тирикчилик қилишга мажбур бўлаётгандир, ҳар ҳолда меҳнат қилишяпти-ку деган фикр ўтади кўнглимиздан.\nШу ўйда улардан бирини саволга тутамиз. Айни пайтда 6-синф ўқувчиси бўлган Элбек (исмлари ўзгартирилган) “Буюк ипак йўли” метроси атрофида ишлаш учун Юқори Чирчиқнинг Хитойтепа маҳалласидан келиши, ота-онаси ажрашгани, онаси укасини шифохонада олиб ётгани, бир маротаба онаси МФЙ раисидан ёрдам сўраб чиқиб, ноумид қайтгани, шу боис ишлашга мажбурлигини айтади.\nУнинг ўзи билан бир манзилда яшовчи, бўйнига сочиқлар солинган қутини осиб олган жияни — Беҳзод эса 10 ёшда. У ҳам отаси қамоқдалиги, онаси далада ишлаши, мактабга умуман бормаслигини айтади.\nБолаларнинг нега 1.5-2 минг сўмлик сочиқларни 5 минг сўмдан сотаётганликларига қизиқсак, улар сочиқларни бир кун ичида сотиб улгуришмаса, унинг қадоғидаги суратлар ва ранглар ўчиб, яроқсиз ҳолга келиб қолиши, сўнг уни ҳеч ким сотиб олмаслигини айтишади.\nВаҳоланки, ана шу ғамда юрган болаларнинг бугун жамиятда яхши ўқиб билим эгаллашлари учун ҳукумат томонидан барча шарт-шароитлар яратилган, оилавий шароити қониқарли бўлганлардан тортиб, ижтимоий муҳофазага муҳтож болаларгача назорат остида.\nШунга қарамай, бу каби “топарман” болаларни Юнусобод туманидаги янги очилган метро атрофларида ҳам учратишимиз мумкин. Улар бир бирига жуда ўхшаш опа-сингилларнинг болалари бўлиб, юқоридаги “салфетка” сотувчиларидан фарқли ўлароқ (оналари билан бирга) очиқчасига тиланчилик қилиб келишади. Гоҳ у гоҳ бу йўлакка ўтиб, пиёдаларга халақит қилишади, уларнинг йўлини тўсиб садақа сўрашади. Тротуар четида ўтириб, китоб ва эски-туски буюмларни сотаётган қариялар ҳам улардан аллақачон безиб қолишган, тиланчи болалар уларни калака қилиб, сотилаётган молларига мақсадсиз тегишади ёки савдо буюмларини олиб қочишади. Ачинарлиси, жамоат жойида ҳаракатланиш тартибини шу тарзда қўпол бузаётган “тўда”ни ҳеч ким тартибга чақирмайди.\nВаҳоланки, тиланчиларни жазолаш эмас, тиланчиликни касб қилиб олганларни тартибга чақириш мақсадида Ўзбекистон президенти томонидан жамоат жойларида тиланчилик қилаётганларга нисбатан маъмурий ҳамда жиноий жавобгарликни кўзда тутувчи қонун имзоланди.\nМазкур қонунга кўра, тиланчиларга аэрапортлар вокзаллар, хиёбонлар, истироҳат боғлари, бозорлар, савдо мажмуалари, кўчаларда, моддий ва маданий меърос объектлари жойлашган ҳудудлар ва шу каби жамоат жойларида тиланчилик билан шуғулланиш тақиқланди. Қонунни бузганларга нисбатан маъмурий жавобгарлик тўғрисидаги кодекснинг янги 188-3-моддасига мувофиқ, БҲМнинг 1 бараваридан 3 бараваригача жарима солиш ёки 15 суткагача маъмурий қамоқ жазолари қўлланилиши кўзда тутилган.\nАммо бугунги кунда тиланчилар сонининг камайиш ўрнига ортиб бораётгани сал кам бир йил давомида ҳам қонун ижроси бўйича етарлича ишлар олиб бориляптими деган саволни келтириб чиқаради.


942 Ўқиш режими + -\nСАВОЛ: Замонавий контрацептив воситалардан фойдаланиш ҳақида Ислом дини қандай кўрсатмалар беради?\nЗамонавий ҳомилани ман қилувчи воситалар, албатта, бизнинг замонамизда чиққан.\nҚуръони Карим нозил бўлиб турган пайтда, Пайғамбаримиз алайҳиссалом ҳаётда юрган пайтларида, саҳобаларнинг даврларида, тобеъинларнинг даврларида, табаъ тобеъинлар, кейинги мужтаҳид уламоларимизнинг даврларида бу каби воситалар бўлмаган.\nҲомилани ман қилувчи воситалар яқин орада юзага чиқди, уни, албатта, Ғарбдаги халқларнинг вакиллари, мутахассислари чиқаришди.\nШунинг учун бу нарса аввал Ғарбда жорий бўлиб, татбиқ қилиниб, кейин шарққа, мусулмонлар яшайдиган юртларга ҳам кириб келди, шунинг учун ҳозирги саволга ўхшаш саволлар мусулмон уламоларига мусулмон кишилар томонидан бериладиган бўлди.\nБуни уламоларимиз ўрганиб чиқдилар. «Қадимда шунга ўхшаш бирор ҳодисалар, амалиётлар бўлганмикан?» деган саволларга ўша пайтда арабларда «азл» деб аталган нарса бўлиши ўрганилди. Китобларда бу нарса борлиги, ривоятларда келгани маълум ва машҳур.\n«Азл» деганда жинсий алоқа пайтида уруғликни эркак киши ташқарига тўкиши тушунилади. Ана шуни ҳомиланинг олдини олиш воситаси деб тушунилади. Бунга уламолар ўша пайтдаги сўралган зотлар қандай жавоб берганига қарашди.\nБу нарса кўпроқ чўрилари бор кишилар томонидан чўрилар билан муносабатда қилингани ҳам аниқланди.\nЭнди бу масала бизда йўқлиги учун унга мурожаат қилинмайди. Чўримас, ҳур аёлларга бўладиган муносабатда «Ана шу аёлнинг ўзини рухсати билан қилса бўлади, эмизикли бўлиб турган аёлнинг яна ҳомиладор бўлиб қолмаслиги чорасини кўриш учун қилган бўлишлари мумкин» деган гаплар айтилди.\nМана шунинг асосида бугунги кунда жорий бўлган ҳомилани ман қилиш воситаларини ишлатиш, у бир қўйиладиган асбоб бўладими ёки ичиладиган дори сифатидаги нарса бўладими, ёки бошқа ҳолатлар бўладими, уламоларимиз айтадики:\n«Бу нарсалардан фойдаланишга фақат аёл кишининг соғлиги ҳомиладорликни кўтара олмайдиган пайтда, ана шу нарсадан бир оз четланиб туриб, аёл ўз соғлигини тиклаб олганидан кейин яна ҳомиладор бўлиш қобилияти ўз ўрнида турадиган ҳолатда қилиб, истисно тариқасида фойдаланса бўлади».\nЛекин зинҳор ва зинҳор наслни чеклаш маъносида, бола кўрмасликдан бир чора сифатида, бола кўришдан қочиш маъносида буни қилишга рухсат берилмайди. Валлоҳу аълам.\n05:49 / 23.12.2016 1733\n03:30 / 06.02.2017 3151\nБахтиёр оила (1-қисм)\n23:45 / 14.09.2016 2001\n20:53 / 27.11.2016 6617


Мана ўқув йили ҳам якунланди. Мактабларни тамомлаган ёшларни касб-ҳунарга йўналтириш, олийгоҳни тамомлаган ёшларнинг бандлигини таъминлаш бўйича ҳокимлар ҳамда сектор раҳбарлари олдида муҳим вазифа турибди.\nШу мақсадда туман ҳокими Ботиржон Мирзақулов 1 сектор ҳудудидаги мактабларни тамомлаган ёшлар билан учрашди. Унда ёшлар, коллеж, техникум ҳамда касб-ҳунар мактаблари директорлари, ота-оналар иштирок этди.\nТуман ҳокими кириш сўзида юртимизда амалга оширилган ислоҳотлар ҳақида гапирар экан, сўнгги 5 йилда таълим соҳасида амалга оширилган ишлар ҳусусида тўхталди.\n— 5 йил олдин туманимизда 20 та мактабгача таълим ташкилоти бўлган бўлса, бугун уларнинг сони 120 тага етди. Вилоятимизда Президент мактаби, Қоракўл мактаби ва ижод мактаблари қурилди. Бундан ташқари ёшларни касб- ҳунарга ўқитиш бўйича касб-ҳунар мактаби ва техникумларда ёшларга таълим берилмоқда, деди— туман ҳокими Ботиржон Мирзақулов.\nУчрашувда туман ҳудудида йирик корхона ва ташкилотлар мавжудлиги ва унда иш ўринлари борлиги таъкидланди. Шунингдек, туман ҳокими томонидан ёшларни касбга йўналтиришга масъул бўлган психологлар фаолияти танқид қилинди.\nМактабларда психологлар ёшлар билан суҳбатлашиб, уларни тўғри фикрлашга ўргатиши ва касбга йўналтириши лозим, деди— туман ҳокими.\nБу борада масъуллар олдига вазифалар белгиланди.\nУчрашув давомида коллеж, техникум ҳамда касб-ҳунар мактаблари директорлари томонидан мавжуд йўналишлар бўйича маълумотлар берилди.\nСирдарё тумани ҳокимлиги Ахборот хизмати.\nIjtimoiy soha, Xabarlar


Тўрақўрғон ИЭСда аварияли ўчиш содир бўлди - EFFECT.UZ\nБугун Наманган вилоятидаги Тўрақўрғон ИЭСда аварияли ўчиш содир бўлди.\n“Бугун соат 15.45 да Тўрақўрғон ИЭСда ишлаб турган иккала агрегатимиз 750 МВт йўқотиб, авария ҳолатида тўхтади”, – дея изоҳ берди “Наманган ҲЭТК” АЖ оператив диспетчерлик хизмати бошлиғи Мухаммадали Ирискулов.\n“27та 110 кВт тармоқлари фавқулодда ҳолатда ўчиб кетди”, – деди Ирисқулов.\n“Ҳозирда Россия энергия тизими ва Ўзбекистон энергия тизими узилган ҳолатда ишламоқда. Фавқулодда ўчиш сабаблари мутахассислар томонидан ўрганилмоқда”, – деди “Наманган ҲЭТК” АЖ оператив диспетчерлик хизмати бошлиғи.


темир йўл - xabar.uz\nТошкент – Хўжакент йўналишидаги темир йўл капитал таъмирланмоқда\nСалар – Чирчиқ – Хўжакент темир йўл участкасида йўловчи поездларининг, шу жумладан шаҳарлараро йўналишда тезюрар ҳаракатни ташкиллаштириш бўйича темир йўлларни капитал таъмирлаш ишлари олиб борилмоқда.\nПрезидент Ўзбекистон иқтисоди учун зарур бўлган темир йўл қурилиши ҳақида маълумот берди\nПрезидент Шавкат Мирзиёев айни вақтда Самарқанд вилоят фаоллар йиғилишида иштирок этмоқда. Давлат раҳбари мажлис давомида мамлакат иқтисодиётини ривожлантириш учун амалга оширилаётган ишлар, хусусан, «Мозори-Шариф — Кобул — Пешавор» темир йўли қурилиши борасида маълумот бериб ўтди.\nЧехияда поездлар тўқнашуви оқибатида бир киши ҳалок бўлди\nЁнғинни ўчиришга тўққизта ёнғин бригадаси жалб қилинган.\nПоездни тунаган бир гуруҳ шахслар қўлга олинди\nВагон ҳужжатларига кўра 770 дона қоп ярим тайёр тери маҳсулоти ортилган.\nПоезд йўлига тош терганлар фош бўлди\nИИВ Транспортда хавфсизликни таъминлаш бош бошқармаси ҳолат юзасидан суриштирув ишлари давом этаётганини маълум қилди.\nФарғонада шлагбаумни айланиб ўтмоқчи бўлган юк машинаси ҳайдовчиси ҳалок бўлди\nФарғона вилоятида 13 октябрь куни ГАЗ-53 русумли юк машинаси ҳаракатланаётган 62-сонли Т ошкент–Андижон йўловчи поездининг тепловозига бориб урилган.\nАвиа ва темир йўл йўловчиларига қўйилган талаблар эълон қилинди\nБугун АОКА ҳузуридаги штабда Ўзбекистон Транспорт вазирлиги Ахборот хизмати раҳбари Наврўз Ашурматов иштирокида брифинг ўтказилди.\n«Ўзбекистон-Қирғизистон-Хитой» темир йўли қурилиши муҳокама қилинди\nБугун транспорт вазирлигида Хитой Халқ Республикасининг ислоҳотлар ва ривожланиш бўйича давлат қўмитасининг чет эл капитали ва хорижий инвестициялар департаменти бош директори ўринбосари Чжэн Чипинг бошчилигидаги делегация аъзолари билан учрашув бўлиб ўтди. Бу ҳақда Ўзбекистон Республикаси Транспорт вазирлиги ахборот хизмати хабар бериб ўтди.\nТошкент-Волгоград поездида жасад топилганмиди? Йўловчининг ўлимига нима сабаб бўлган?\nИжтимоий тармоқларда кенг тарқалган «жорий йилнинг 7 сентябрь куни «Аксарайский» (Россия) назорат-ўтказиш пунктидаги чегара текшируви пайтида поезддан вафот этган йўловчи топилди» деган хабарга «O‘ztemiryo‘lyo‘lovchi» АЖ маъмурияти изоҳ беради.


Ҳижрий-шамсий йил тақвимига кўра, ҳозир айни жадий ойи. Қуёш тоғ эчкиси буржига оғган бу пайтда табиатнинг кўплаб ноёб ҳодисаси рўй бериши унинг аҳамиятини янада оширади.\nГап шундаки, йилнинг энг узун туни жадийга тўғри келади. Халқимиз ялдо кечаси деб атайдиган оқшом салкам 15 соат давом этади. Йилда бир марта кузатиладиган ушбу ҳодиса Шарқ халқларида ўзгача шоду хуррамликда кутиб олиниб, кенг тантана қилинади.\nОдатда, тун узайиши мезон ойи кириб, тун ва кун тенглашган пайт — 22 сентябрда бошланади. Ой охирига бориб, тун ҳукмига тўлиқ икки соат ўтади. Тун узайиши жараёни, айниқса, тўқсонда яққолроқ намоён бўлади. Чилла кирганидан сўнг —\n25 декабрдан эса кун узая бошлайди. Халқимиз нақлида айтилганидек, “Тўқсонда тўрғай одими билан, қантар оғса, қарға одими билан кунлар узаяди”.\nСовуқ об-ҳаво жадий табиатига хос хусусиятдир. Юртимизда ёғингарчиликларнинг асосий қисми мазкур ойда кузатилади. Ахир, қиш чилласининг катта қисми ҳам шу пайтга тўғри келади-да! Аммо баъзи йиллари илиқ келгани ҳам бор гап. Шунинг учун ҳам нуроний кишилар жадий киргач, ой ва қуёшдаги ўзгаришларга алоҳида аҳамият қаратишади. Чунки “Ой қўтанласа ойда, қуёш қўтанласа кунда ёғар” мақоли бежиз айтилмаган.\nКексалар дуога қўл очишар экан, “Қиш қишдай бўлсин” дея ният қилишади. Бинобарин, ҳосилнинг баракаси, чорванинг барори кўп жиҳатдан чилла об-ҳавосига боғлиқ. Зеро, ёмғир — барака, қор — ризқ, демакдир. “Қор ёғди, дон ёғди” мақоли замирида ҳам ана шу ҳаётий ҳақиқат мужассамдир.\nШу кунларда ёққан қор ғаллага кони фойда. У кузги буғдой майсалари устини кўрпадек қоплаб, экинни қаҳратоннинг изғиринларидан асрайди. Кўклам келгач, қорлар эриб, ғалла томирига куч беради.\nШудгор қилинган ерларда қорнинг сингувчан сувлари нам сақлаб, озуқа вазифасини ўтайди. Энг муҳими, қишловчи зараркундаларга қирон келтиради. Чилла сувини, айниқса, боғбонлар ўзгача қадрлашади. Пайт бўлди дегунча дов-дарахтлар ва токзорларга чилла сувини оқизиш пайидан бўлишади. Негаки, бу пайтда обиҳаётга қондирилган -токзор ва мевазорлар ёзда сувни бир марта кам талаб қилади, мўл ҳосил тўплайди.\nШунинг учун халқимиз жадийни барака ойи сифатида хушнудликда қарши олади.\nМазкур рукндаги бошқа мақолалар: « Темир йўл тизимидаги яна бир йирик лойиҳа\tИнсон манфаатлари ҳамма нарсадан улуғ »


Ўзбекистондаги бахтли болаликни кўрсатиш учун Гулнора Каримова томонидан уюштирилган байрам тадбирларидан бири Тошкент марказидаги машҳур ресторанлардан бирида бўлиб ўтди.\nЖаҳон бўйлаб Халқаро болалар куни нишонланаëтган айни кунда Озодлик ўзбекистонлик болалардан айримлари билан суҳбатлашиш орқали Ўзбекистондаги бугунги болалик манзарасини чизишга уринди.\nСуҳбат учун тасдофан танланган болалардан бири бу кунни байрам қилди, иккинчиси бу кун қандай эканлиги ҳатто билмади ҳам, 10 йилдан бери ота меҳрига зор бўлиб яшаëтган учинчи қиз эса¸ бунақа байрамни тан олмаслигини айтди.\nБиринчи суҳбатдош Фарғона вилоятининг Тошлоқ туманидаги 33 мактабнинг 1 синф ўқувчиси Оймомо.\nОзодлик: Нимага сизни Оймомо дейишган?\nОймомо: Ғофур опоқим қўйган.\nОзодлик: Оймомо¸ бугун қаерга бордингиз?\nОзодлик: Нималар бўлди?\nОймомо: Дорбозлар бўлди¸ маймунлар¸ ит¸ илон¸ айиқ¸ бўри.\nОзодлик: Нималар едингиз¸ нималар олиб беришди сизга?\nОймомо: Музқаймоқ¸ шашлик олиб берди.\nОзодлик: Шаҳарга тез-тез тушасизларми ëки байрамлардами?\nОзодлик: Мана энди сизларга таътил бошланди-а?\nОзодлик: Нима қиласиз энди?\nОймомо: Лагер очди бепул. Ўзимизнинг 33 ўрта мактабда.\nОзодлик: Нима қиласизлар экан у ерда?\nОймомо: Ўйнаймиз экан. Жисмоний тарбия қиларканмиз. Компьютер ҳам ўргатар экан.\nОзодлик: Қўғирчоқларингиз борми?\nОймомо: Қўғирчоғим кўп.\nОймомо: Бувам ҳам тикиб берган. Бувам чевар. Атлас ҳам тўқийди бувам.\nОзодлик: Энг яхши қўғирчоғингиз қайси энди?\nОзодлик: Барби ҳам борми?\nОзодлик: Оймомо¸ уйда кимни яхши кўрасиз?\nОймомо: Ҳаммани¸ оиламиздаги ҳаммани яхши кўраман.\nОзодлик: Энг яхши кўрадиганингиз ким? Бувангизми¸ дадангизми?\nОзодлик: Нимага энди опоқингизни ҳаммадан кўп яхши кўрасиз?\nОймомо: Ëз чиққанда айлантиргани олиб чиқади кўпинча. Нима десам олиб беради.\nОзодлик: Катта бўлсангиз¸ ким бўлмоқчисиз?\nОзодлик: Қанақа доктор бўласиз энди?\nОймомо: Роддомда ишлайдиган¸ дейди Оймомо.\nРиштон туманида яшовчи 8 ёшли Гулида эса иккинчи суҳбатдошимиз. У тенгдоши Оймомо сингари шаҳарга тушиб музқаймоқ егани йўқ, ҳалинчак учгани ҳам йўқ. Болаларнинг халқаро кунини ўзининг кўчасида дугоналари билан ўйнаб ўтказмоқда. Бироқ Гулида шеър айтишга уста экан:\nАлифбедан сабоқ берган\nМен ўқишни ўргандим¸\nИлм берган устозим.\nКўп нарсани билсам дейман¸\nМен ҳам сиздай муаллим бўлсам дейман.\nОзодлик: Яшанг. Катта бўлсангиз¸ ким бўлмоқчисиз?\nГулида: Шундай. Ўзим яхши кўраманда.\nОзодлик: Мелиса бўлишни яхши кўрасизми?\nОзодлик: Қизлар билан нима ўйин ўйнайсизлар?\nГулида: Қувиш-қувиш¸ ўртага туришлар¸ оқ теракми кўк терак.\nОзодлик: Қўғирчоқ ҳам ўйнайсизларми?\nГулида: Кичкина болалар ўйнашади.\nОзодлик: Сизнинг қўғирчоғингиз борми?\nГулида: Катта қиз бўлдимку. Ўйнамайман.\nОзодлик: Энди саккизга кириб сиз катта бўлдингизми?\nОзодлик: Уйда эрталаб нечада турасиз?\nОзодлик: Бунча эрта. Нима қиласиз?\nГулида: Чой ичаман.\nОзодлик: Чой ичишда нима ейсиз?\nГулида: Нон¸ шакар¸ новвот.\nОзодлик: Сариëғ еб сут ҳам ичасизми?\nОзодлик: Ҳар куними?\nГулида: Йўқ¸ ҳар кунимас.\nОзодлик: Мана бугун байрам экан. Бирор жойга байрамга бордингизми?\nОзодлик: Бугун болалар байрами эканини биласизми?\nГулида: Йўқ¸ билмайман.\nОзодлик: Сизни табриклашдими?\nОзодлик: Шаҳарга тушиб турасизми?\nОзодлик: Қанчада бир?\nОзодлик: Гулижон¸ яна битта шеър айтиб беринг.\nГул тагидан гул чиқади шохчалаб¸\nМени ëрим гаплашмайди ўпкалаб¸\nГаплашмаса гаплашмасин ўпкалаб¸\nЎзим бориб гаплашаман эркалаб¸\nЎзи билса билсин ўзга билмасин¸\nСевишимни ғанимлар асло сезмасин.\nдейди биз билан қиқирлаб хайрлашар экан 8 яшар Гулида.\nҲар ҳолда Гулида ҳали болалар куни ва байрами борлигини билмаса-да, унинг шу кунлардан ҳам масрур эканлиги билиниб турарди. Бироқ Ўзбекистонда Оймомо ва Гулидага сира ўхшамаган ва энтикиб яхши кунларни кутадиган яна минглаб болалар борки, улар учун энг асосий байрам оталарининг қамоқлардан қайтишидир.\nБугун Ўзбекистонда диний ва сиëсий эътиқодлари учун қамалган 10 000 дан ортиқ сиёсий маҳбус борлигини ҳисобга олинса, демак ўн минглаб болалар бугун отасиз ўсмоқда.\nТошкентлик Муслиманинг дадасининг диний айблов билан қамалганига 10 йил бўлди. У биз билан суҳбатда унинг учун энг катта совға дадасининг озодликка чиқиши эканлигини айтди:\nОзодлик: Муслимахон¸ неча ëшга кирдингиз?\nМуслима: 13 га.\nОзодлик: Демак¸ 7-синфда ўқийсиз ëки 8-синфга ўтдингизми?\nМуслима: 8-синфга ўтдим.\nОзодлик: Мана бугун байрам экан. Болалар куни экан. Табриклаймиз. Сизнинг болалигингиз қандай ўтаяпти?\nМуслима: Бугун 1 июн биз учун оддий кун ўтаяпти. Дадам олдимда бўлсалар¸ биз учун ҳар кун байрам бўлади.\nОзодлик: Дадангизни кўрмаганингизга анча бўлдими?\nМуслима: 10 йил бўлди.\nОзодлик: Ора-сирада кўриб турибсизми¸ бориб турибсизми?\nМуслима: Ҳа. Саккиз ой бўлди кўрмаганимга.\nОзодлик: Дадангиз билан гаплашганингизда нималарни гапирасиз? Нималарни орзу қиласиз?\nМуслима: Чиқишларини орзу қиламан.\nОзодлик: Дадангиз нима дейди? Сизга қандай насиҳатлар қилади?\nМуслима: Сабр қилинглар¸ дейдилар.\nОзодлик: Синфдошлар¸ ўқитувчиларнинг муносабати қандай?\nМуслима: Жуда яхшимас¸ бўлади.\nОзодлик: Жуда яхшимас¸ деганингизни сал тушунтириб беринг.\nМуслима: Ўранганларга унча яхши муомала бўлмайдию.\nОзодлик: Сизлар ҳижобдами?\nМуслима: Ҳа¸ ҳижобда.\nОзодлик: Қандай муносабатда бўлишади? Нима дейишади?\nМуслима: Еч¸ дейишади.\nОзодлик: Дарсга қўйишадими?\nМуслима: Йўқ¸ қўйишмайди.\nОзодлик: Мактабда ҳар кун шундай жанжалми энди?\nМуслима: Ҳа. Ҳар куни шунақа жанжал.\nОзодлик: Ким кўпроқ урушади? Ўқитувчиларми¸ директорми?\nМуслима: Директор ҳам¸ ўқитувчилар ҳам¸ ўқувчилар ҳам бошқа маънода тушунишади.\nОзодлик: Дугоналарингиз¸ ўртоқларингиз борми?\nМуслима: Ҳа¸ бор.\nОзодлик: Сизни тушунадиганлар борми?\nМуслима: Мени тушунадиганлар кам.\nОзодлик: Мана мактабдан келдингиз. Бўш вақтларингизда нималар билан шуғулланасиз?\nМуслима: Ойимга қарашаман¸ уй ишларини қиламан.\nОзодлик: Ўйин ҳам ўйнайсизларми? Ўйин¸ қўғирчоқ.\nМуслима: Қўғирчоқ ўйнамаймиз.\nОзодлик: Бугун болалар байрами¸ болалар куни байрами. Қанақа совға олишни истаган бўлардингиз?\nМуслима: Мен болалар кунидан кўра кўпроқ Ҳайитда совға олишни истаган бўлардим.\nОзодлик: Орзуингиз нима?\n- Ҳамма қамоқда ўтирган беайблар тезроқ чиқиб отамнинг ëнимга келишлари. Бизлардай мазлум оилаларнинг отаси¸ ака-укаси¸ ҳаммаси тез кунларда ëруғ юзлик билан чиқишсин. Бизларнинг ҳам орзуларимиз амалга ошсин¸ дейди Муслима.


Коронавирус дунёни касод қилмоқда: жаҳон иқтисодиётини жонлантириш учун қанча сарфлаш керак бўлади? – КУН УЗ\nГлавная / Жаҳон / Коронавирус дунёни касод қилмоқда: жаҳон иқтисодиётини жонлантириш учун қанча сарфлаш керак бўлади?\nanvarj63 31.03.2020\tЖаҳон, Иқтисодиёт Comments Off on Коронавирус дунёни касод қилмоқда: жаҳон иқтисодиётини жонлантириш учун қанча сарфлаш керак бўлади? 55 Показы\nСайёрамизда ҳаёт тўхтаб қолди. Уни аввалгидек ҳолга келтириш мумкиндир, лекин бу барча урушдан кейинги инқирозлардан ҳам қимматроққа тушади. Вирус якуний ҳисобни йиллар демасак, бир неча ойлардан сўнг тақдим этади, бироқ ҳозирданоқ Ғарб иқтисодиётни даволаш ва тиклаш учун олдиндан тўлов қилмоқда ва ҳисоб триллион долларга қараб кетмоқда, деб ёзади BBC.\nСавдо марказлари олдидаги бўшаб қолган автотураргоҳлар — бостириб келаётган инқирознинг биринчи белгиси. Фото: GETTY IMAGES\nҒарбдаги пандемия ҳали ўзининг чўққисига етгани йўқ, лекин инсонлар қанчалик қашшоқлашиши унинг давомийлигига боғлиқ. Кўплаб мамлакатларда карантин бир ҳафтанинг нари-берисида давом этмоқда, ҳукуматлар эса у ёки бу кўринишда у ярим йил давом этишидан огоҳлантиришмоқда.\nОфатнинг тахминий миқёсини бу бошланғич ва дебоча босқичда бадавлат давлатлар ҳукумати иқтисодиётни жонлантириш учун қанча пул сарфлашга тайёрлигига бир қараб баҳолаш мумкин.\nСуммалар эса улкан, мисли кўрилмаган ва чўчитадиган. АҚШ, масалан, қиймати 2,2 триллон долларлик инқирозга қарши пакетни маъқуллади; Европа ҳозирча ярим триллион ажратди, лекин кўпроқ пул йиғмоқчи. Умуман, «катта йигирматалик» давлатлари аллақачон солиқ тўловчиларнинг 5 триллион доллар пулини жорий инқирозга қарши сарфлашни ваъда қилишди — бу эса жаҳон иқтисодиёти йиллик ҳажмининг 6 фоизи дегани.\nОлдинги инқирозлардан фарқли ўлароқ, гап марказий банклар томонидан янги пулларни чоп этиш эмас, жамиятнинг шундоқ ҳам қисқариб бораётган мавжуд реал даромадларини энг кўп жабр чекканлар фойдасига қайта тақсимлаш тўғрисида бормоқда.\nБошқача қилиб айтганда, ҳамма қашшоқлашиши керак. Омон қолганлар қийнала-қийнала омон қолмаганлар учун тўлов қилади. Ҳеч ким ғолиб бўлмайди.\n«Энди жаҳон рецессияга ғарқ бўлаётгани ойдинлашди, — дея тушунтирди жаҳон иқтисодиёти таназзулини Халқаро валюта жамғармаси раҳбари Кристалина Георгиева. — У 2009 йилдагидан кам бўлмайди, ҳаттоки ёмонроқ бўлиши мумкин».\nХВЖ раҳбари 2021 йилда кескин ўсишни эътибордан қочирмади, лекин бунга фақат пандемияни жиловлаб, унинг оқибатларини бартараф қилибгина эришиш мумкин. Бунинг учун «нафақат иқтисодиётнинг тикланишига, шунингдек, жамоат тотувлигига ҳам рахна солаётган банкротлик ва ишдан бўшатишлар тўлқинини тўхтатиш» керак.\nНималар учун тўлов қилинади?\nКоронавирус айрим мамлакатларнинг соғлиқни сақлаш тизимидаги нуқсонларни, бошқаларидаги ҳалокатли вазиятни очиб берди. Дастлабки кечиктириб бўлмас кўмаклар шу ерга йўналтирилди: вақтинчалик шифохоналар, маска ва тиббий ускуналарнинг зудлик билан харид қилиниши, тиббиёт персоналининг ёлланиши. Кунлар ўтиб, чанглар босилгач, аксарият давлатлар пандемия очиб берган соғлиқни сақлаш соҳасидаги муаммоларни бартараф этишга жиддий киришишга мажбур бўлади.\nБироқ, иқтисодий фаоллик тикланмаса, инсонлар ва бизнес ишини сақлаб қолиб, солиқлар тўлашда давом этмаса бунинг учун маблағ бўлмайди. Шунинг учун бошламасига уларни қўллаб туриш керак бўлади: субсидиялар, солиқ таътиллари, қоидаларнинг юмшатилиши ва тўғридан-тўғри пул тарқатиш билан.\nКасалланганларни қутқариш ва вакцина яратишдан ташқари Ғарб яна нималарга биринчи навбатда пул сарфламоқчи? Ҳар бир давлатнинг ўз рецепти бор, бироқ эълон қилинган инқирозга қарши чораларнинг эҳтимолий рўйхати қуйидагича:\nДеярли барча давлатлар сартарошлар, таксичилар, дизайнерлар ва рестораторларга ёрдамдан бошлашди. Улар кичик бизнес, хусусий тадбиркорлар ва ўз-ўзини банд қилган фуқароларга беминнат грантлар, имтиёзли кредитлар ваъда қилишмоқда.\nТўғридан-тўғри пул тарқатиш: ҳар бир америкалик 1200 доллар олади, японлар ва юнонларга ҳам совғалар ваъда қилинмоқда.\nОфатга йўлиққанларга имтиёзли кредитлар ва ўта зиён етган соҳаларда компанияларнинг сотиб олиниши. Бу рўйхатнинг бошида авиация ва туризм турибди, лекин у кунига тўлдириб борилмоқда.\nСолиқ таътиллари: компаниялар ва хусусий тадбиркорлардан олинадиган тўловлар ва ижтимоий йиғимларни ортга суриш.\nИшсизлик бўйича нафақани ошириш ва уни олиш учун талабларни енгиллаштириш. Ирландия, масалан, Covid-19 туфайли ишидан айрилганларга ҳафтасига 350 евро нафақа ваъда қилмоқда.\nКредит таътиллари: компаниялар ва жисмоний шахсларнинг қарзлари бўйича тўловларни кечиктириш.\nКарантин туфайли мажбурий равишда туриб қолган фирмаларнинг ходимларига маош тўлаш учун бюджетдан дотация. Чехия, Нидерландия ва Буюк Британияда ҳукумат хусусий бизнеснинг маош ведомости харажатларининг 80-90 фоизини бир неча ой ўз гарданига олишни ваъда қилди.\nПерсонални қисқартириш учун компенсация харажатлари: одамларни ишдан бўшатиш жараёнида бир тийинсиз жавоб бериб юбормаслик, бир неча ойга етадиган чиқиш нафақаси бериш.\nМактаб ва боғчалар ёпиқлигида ота-оналар ишга чиқишга шошмаслиги учун болаларга қараб туришга маош тўланадиган таътил. Францияда бюджет ҳисобидан икки ҳафтагача.\nАйрим давлатлар (масалан, Швейцария) конференция ва бошқа шу каби тадбирларнинг ўтказилмай қолгани учун йўқотишларни ҳам қоплаб бермоқда.\nБу чоралар триллионлаб долларга тушади, пуллар қарзга олинади, тўловини келажак авлод қилади. Бироқ, бундай «сунъий нафас»сиз бизнес ва аҳоли Covid-19’ни енга олмайди.\n«Жорий инқироз — бизнинг хотирамиздаги энг жиддийси ва энг йириги, — деди BBC’га бой давлатлар клуби ҳисобланмиш иқтисодий ҳамкорлик ва ривожланиш ташкилоти (OECD) бош иқтисодчиси Лоранс Бун. — бу сафар муаммо ликвидликнинг етишмаслигида эмас. Энди бош муаммо — вирус».\n«Бу эса жуда жиддий инқироз ёқасида турганимизни англатади», — деди Бун хоним, қўшимчасига эпидемияни бир-икки ой ичида жиловлашга эришилмаса, у келгуси қишда яна қайтиши ва бу қандай оқибатларга олиб келишини жаҳонда бирор иқтисодчи тахмин қилишга жазм қила олмаслигини таъкидлади.\nКим қанча тўлов қилишни ваъда қилмоқда?\nВирусга қарши курашиш ишида ҳозирча ҳеч ким АҚШ билан баслаша олмайди. Жаҳоннинг энг бой давлати коронавирус юқтирганлар сони бўйича тезда етакчига айланди ва президент Трамнинг омма олдидаги чиқишларидаги шубҳаларига қарамасдан, эпидемияни тарихий миқёсдаги нохушлик сифатида қарши олди.\nКонгресс иқтисодиётни жонлантириш учун 2,2 триллион доллар ажратди. Ярим триллион долларни йирик ва ўрта бизнес олади, 350 миллиард имтиёзли кредитлар сифатида кичик тадбиркорларга тарқатилади. Америкаликларга нақд пул сифатида 300 миллиард тарқатилади, яна шунча пул вирус туфайли ишидан ажралганларга нафақа қилиб берилади.\nРоссия иқтисодиётининг бир йиллик ҳажми, Бразилия, Италия ёки Канаданинг ЯИМига тенг инқирозга қарши пакетнинг улкан ҳажмига қарамасдан, конгрессменлар ва Оқ уй бу ҳисоб охиргиси эмаслиги, алал-оқибат кўпроқ пул сарфлашга тўғри келишини инобатдан соқит этишмаяпти.\nКонгресс томонидан маъқулланган ва Трамп томонидан имзоланган қонун Америкага унинг йиллик ЯИМининг 10 фоизига тушади. Бошқа давлатлар ҳозирча одмироқ одим ташлашмоқда, лекин айримлари шунга монанд суммалар ажратишган.\nЖаҳондаги иккинчи йирик иқтисодиёт — Европа иттифоқи — ҳозирча биргаликдаги рағбатлантиришлар борасида келиша олмаяпти. Бироқ миллий даражада пул дарё бўлиб оқмоқда.\nГермания 150 млрд евро ёки ЯИМининг 4,5 фоизини ажратди, зарурият туғилганда инқирозга қарши пакетни 800 млрд еврогача кўтаришни ваъда берди. Бу эса немис иқтисодиётининг чорак қисмини ташкил этади.\nЕИнинг коронавирусдан кўпроқ жабр кўрган давлатларидан бири Франция ҳаммадан ҳам сахийроқ чиқди. Улар 350 млрд евро (ЯИМнинг 15 фоизи) ажратишга тайёр. Италия 25 млрд евро, Испания 10 млрд евродан кўп бўлмаган пул ажратган. Бу пуллар ушбу давлатларнинг йиллик савдо ҳажмнинг икки фоизи ҳам эмас ва пуллар етишига ҳам ҳеч ким ишонмайди.\nПред. Шов-шув бўлган куни Тошкентда картошкага бўлган талаб 3 баробарга ортган\nСледующая Ўзбекистонда коронавирусга чалинган беморларнинг яна 4 нафари тузалди\nКореяга ишга жўнатишни ваъда қилиб, одамларни алдаган «Korean and migration xususiy bandlik agentligi» МЧЖ мансабдорлари …